Lebih RM11.6 juta rampasan kesalahan narkotik berjaya dirampas - Polis

KELANTAN, 14 Februari - Sepanjang januari lalu Polis Kelantan berjaya menahan 1,625 orang atas pelbagai kesalahan narkotik dengan nilai rampasan lebih RM11.6 juta. Ketua Polis Kelantan, Datuk Muhamad Zaki Harun berkata, pihaknya juga merampas pelbagai jenis dadah termasuk pil kuda, heroin, syabu dan ubat batuk.

(Ketua Polis Kelantan, Datuk Muhamad Zaki Harun, ketika sidang media di sini)

Katanya, tangkapan berkenaan membabitkan mereka berusia antara 15 hingga 50-an termasuk lima pelajar sekolah di bawah kesalahan termasuk mengikut Seksyen 39B Akta Dadah Berbahaya (ADB) 1952, 39A (2), Seksyen 6, Seksyen 30 (3) dan Seksyen 12(2) ADB.  Pembabitan pelajar sekolah dalam jenayah itu perlu diberi perhatian bukan saja oleh PDRM dan untuk membendung masalah tersebut, pihaknya akan bekerjasama dengan pelbagai agensi termasuk agensi anti dadah kebangsaan (AADK)."Saya menyeru kepada masyarakat untuk sama-sama membantu begitu juga agensi agensi lain dan alhamdullilah koloborasi bersama agengsi juga juga telah membuahkan banyak kejayaan dan saya harap masyarakat terutamanya berada di sempadan sama-sama kita menentukan penyeludupan dadah penyalahgunaan dadah dapat kita banteras dengan baik," katanya ketika demikian pada sidang media selepas Majlis Istiadat Penganugerahan Pingat Negara Bagi Perkhidmatan Di Bawah Pertubuhan Bangsa-Bangsa bersatu (PNBB) dan Pingat Jasa Pahlawan Negara (PJPN) Peringkat Kontijen Kelantan hari ini.Datuk Muhamad Zaki berkata, menangani masalah dadah adalah fokus utama Pihaknya dengan melaksanakan tindakan berterusan dan sedaya upaya untuk mengekang penyeludupan dan penyalahgunaan dadah di Kelantan.


Seludup beras dan minyak bernilai lebih RM40,000, dua lelaki ditahan - Polis

PASIR MAS, 14 Februari - Polis Kelantan berjaya menahan dua lelaki selepas dipercayai menyeludup beras dan minyak masak bersubsidi dengan nilai lebih 40,000 dalam serbuan berdekatan kedai runcit di Cherang Ruku, Pasir Puteh semalam. Mereka termasuk seorang warganegara Thailand berusia 20-an dan lelaki tempatan 30-an itu ditahan menerusi Op Kontraban pada jam 2.30 petang oleh sepasukan anggota dari Cawangan (D9) Siasatan Khas Jabatan Siasatan Jenayah Ibu Pejabat Polis Kontinjen (IPK) Kelantan.

(Ketua Polis Kelantan, Datuk Muhamad Zaki Harun)

Ketua Polis Kelantan, Datuk Muhamad Zaki Harun berkata, dalam serbuan itu pihaknya merampas 153 guni beras pelbagai jenama bernilai hampir RM23,000 dan 44 kotak minyak masak bersubsidi berjumlah RM1,785. Katanya, sebelum serbuan, pihaknya telah membuat pemerhatian ke atas dua lelaki dalam keadaan mencurigakan yang sedang memunggah kotak disyaki mengandungi minyak masak dari sebuah kereta. "Satu unit khas telah ditubuhkan PDRM Kelantan dibawah D9 kita telah membuat tangkapan membuat pemeriksaan di Cherang Ruku Pasir Puteh kita telah menagkap satu lelaki melayu dan warga Thailand," katanya pada sidang media selepas Majlis Istiadat Penganugerahan Pingat Negara Bagi Perkhidmatan Di Bawah Pertubuhan Bangsa-Bangsa bersatu (PNBB) dan Pingat Jasa Pahlawan Negara (PJPN) Peringkat Kontijen Kelantan yang disempurnakan oleh Pengarah Pengurusan Polis Diraja Malaysia (PDRM), Datuk Seri Zaini Jass. Datuk Muhamad Zaki berkata, hasil risikan awal, suspek mengaku terbabit dalam urusan penyeludupan beras dan minyak masak bersubsidi. Minyak masak berkenaan dibawa dari Besut, Terengganu untuk diseludup ke negara jiran kerana mendapat permintaan yang tinggi, manakala beras pula dibawa dari negara jiran menerusi pangkalan haram Jeram Perdah untuk pasaran tempatan. Dua lelaki berkenaan dan beras serta minyak masak diserahkan kepada Kementerian Perdagangan Dalam Negeri dan Kos Sara Hidup (KPDN) untuk siasatan mengikut Seksyen 20 Akta Kawalan Padi dan Beras 1994 dan minyak masak mengikut Seksyen 21 Akta Kawalan Bekalan 1961.


Tonto terima rasuah lebih RM100,000 dari 10 syarikat lori

MELAKA, 14 Februari - Seorang tonto mengaku tidak bersalah di Mahkamah Sesyen Ayer Keroh atas 43 tuduhan menerima suapan sebanyak RM101,625 daripada 10 syarikat pengangkutan lori, sejak 2016. Tertuduh, Norsham Ahmad, 51 tahun, membuat pengakuan itu sejurus kesemua kertas pertuduhan dibacakan jurubahasa mahkamah di hadapan Hakim Elesabet Paya Wan.

(Tertuduh Norsham Ahmad, 51 tahun, membuat pengakuan itu sejurus kesemua kertas pertuduhan dibacakan jurubahasa mahkamah di hadapan Hakim Elesabet Paya Wan)

Mengikut pertuduhan, tertuduh didakwa menerima suapan sebagai dorongan untuk tidak dikenakan tindakan oleh Jabatan Pengangkutan Jalan, JPJ, Melaka di bawah Akta Pengangkutan Jalan 1987. Tertuduh dikatakan menerima suapan berkenaan menerusi transaksi atas talian di tiga akaun miliknya dan anaknya serta seorang lagi individu. Perbuatan itu didakwa dilakukan di lima lokasi di Masjid Tanah, Alor Gajah Ayer Keroh, Bukit Baru dan Malim Jaya, Melaka antara 16 Januari 2016 hingga 13 Mac tahun lalu.  Tertuduh didakwa di bawah Seksyen 16 kurungan A kurungan B Akta Suruhanjaya Pencegahan Rasuah Malaysia, SPRM, 2009 yang boleh dihukum di bawah Seksyen 24 kurungan 1 akta sama.  Mahkamah membenarkan tertuduh diikat jamin sebanyak RM45,000 dengan seorang penjamin.  Hakim Elesabet turut memerintahkan tertuduh menyerahkan pasport perjalanan antarabangsa kepada mahkamah selain melaporkan diri di Pejabat SPRM negeri sekali setiap bulan.  11 April depan ditetapkan sebagai tarikh sebutan semula kes.


Terima rasuah RM500, bekas inspektor polis didenda RM7,000

ALOR SETAR, 12 Februari- Seorang bekas inspektor polis didenda RM7,000 oleh Mahkamah Sesyen di sini hari ini selepas mengaku bersalah atas pertuduhan pilihan menerima rasuah RM500 pada April 2015.Hakim Rohatul Akmar Abdullah memerintahkan Mohamad Hilmi Abd Hamid, 39, menjalani hukuman penjara sembilan bulan jika gagal membayar denda itu.Mohamad Hilmi dituduh melakukan kesalahan itu di dalam sebuah kereta di depan Kedai Makan Cili Merah, Kampung Ceruk Bemban, Kupang di Baling pada 3.45 petang 17 April 2015 ketika bertugas di Ibu Pejabat Polis Daerah Baling.Dia didakwa mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya sekali.

(Bekas inspektor polis Mohamad Hilmi Abd Hamid didenda RM7,000 di Mahkamah Sesyenatas pertuduhan menerima rasuah sebanyak RM500 pada April 2015/BERNAMA)

Terdahulu, peguam S. Parameswaran memohon mahkamah menjatuhkan hukuman ringan iaitu denda tanpa penjara atas alasan tertuduh, yang kini pekerja swasta, adalah pencari nafkah tunggal keluarga serta mempunyai dua anak berumur 10 dan 13 tahun.Pegawai Pendakwa Suruhanjaya Pencegahan Rasuah Malaysia Kedah Mohamad Fauzee Azizan pula memohon mahkamah menjatuhi hukuman setimpal yang dapat memberi pengajaran kepada masyarakat kerana perbuatan menerima rasuah satu kesalahan serius.Mohamad Hilmi membayar denda itu. -BERNAMA


Polis tahan samseng diupah takutkan peminjam

KLUANG, 12 Februari- Bagi menakut-nakutkan peminjam, sebuah syarikat pemberi pinjaman wang dari Singapura sanggup mengupah samseng tempatan dengan bayaran sekitar RM700 hingga RM1,000.Ketua Polis Daerah Kluang ACP Bahrin Mohd Noh berkata kegiatan itu terbongkar selepas polis menahan empat individu iaitu tiga lelaki dan seorang wanita, berumur antara 27 hingga 35 tahun, di sebuah hotel di Johor Bahru, Khamis lepas. Beliau berkata hasil siasatan mendapati kumpulan itu bertindak menakutkan peminjam yang culas dengan melakukan perbuatan khianat dengan api serta menyimbah cat di kediaman peminjam terbabit.“Sebelum itu, pada Rabu lepas (8 Feb) Ibu Pejabat Polis Daerah (IPD) Kluang, telah menerima satu laporan berkaitan khianat dengan menyimbah cat merah di sebuah rumah di daerah ini.“Melalui maklumat dan risikan yang dilakukan, pihak polis berjaya membuat tangkapan dalam tempoh kurang daripada 24 jam,” katanya dalam kenyataan, hari ini.Bahrin berkata kesemua individu yang ditahan mempunyai rekod kesalahan lampau termasuk penyalahgunaan dadah.

Bagaimanapun, kesemua mereka mendakwa tidak mengenali individu yang menguruskan syarikat yang mengupah mereka dan hanya mendapat arahan kerja daripada Facebook Messenger selain upah dibayar melalui dalam talian.“Siasatan awal mendapati ‘empat sekawan’ ini telah melakukan tugasan terbabit semenjak awal tahun ini dengan menggunakan kenderaan sewa. Dengan tertangkapnya mereka, empat kes khianat sekitar Seri Alam dan bandar raya ini, berjaya diselesaikan,” katanya.Kesemua mereka direman bermula 9 Feb lepas hingga Selasa ini (14 Feb) dan kes disiasat mengikut Seksyen 427 Kanun Keseksaan yang membawa hukuman penjara tidak lebih lima tahun atau denda atau kedua-duanya, jika sabit kesalahan.-BERNAMA


Lima lelaki ditahan terlibat kes samun bersenjata kedai serbaneka 24 jam

KUALA LUMPUR, 12 Februari- Lima lelaki warga tempatan ditahan petang semalam kerana disyaki terlibat kes samun bersenjata di sebuah kedai serbaneka 24 jam di Taman Keramat Permai, Ulu Kelang, di sini, pada 29 Jan lepas.Ketua Polis Daerah Ampang Jaya ACP Mohamad Farouk Eshak berkata kesemua suspek yang berusia 20 hingga 30 tahun terbabit ditahan menerusi empat siri serbuan di kawasan Wangsa Maju dan Pudu.Beliau berkata hasil siasatan awal mendapati dua suspek dipercayai memasuki premis dengan seorang bertindak mengacukan senjata pisau ke arah mangsa yang bekerja di kedai berkenaan untuk membuat penambahan nilai aplikasi Touch n Go serta mengambil duit di dalam peti wang manakala tiga lagi menunggu di luar kedai.“Suspek juga mengambil beberapa barang yang berada di rak rokok dan rak berdekatan dengan kerugian dianggarkan bernilai RM1,500.“Semasa serbuan, polis turut merampas kereta Perodua Kelisa, beberapa telefon bimbit, dua pasang gari berserta kunci gari, sebilah pedang bersarung hitam sepanjang 53 sentimeter, wang tunai RM300 dan pelbagai barang lain untuk tujuan siasatan,” katanya dalam kenyataan hari ini.

Mohamad Farouk berkata kesemua suspek direman selama tujuh hari bermula hari ini sehingga Sabtu depan dan semakan mendapati kesemua suspek mempunyai pelbagai rekod kesalahan lampau berkaitan dadah dan ujian saringan awal air kencing mendapati kesemuanya positif dadah.Menurutnya, dengan penahanan itu, polis telah berjaya membongkar dua kes samun kedai serbeneka di Kuala Lumpur yang dilakukan oleh suspek dan soal siasat masih dijalankan untuk mengenal pasti kes-kes lain yang dilakukan mereka.“Modus operandi mereka adalah melakukan samun secara berkumpulan dengan menyasarkan kedai serbaneka 24 jam dan hasil daripada kegiatan itu akan dibahagikan antara suspek untuk kegunaan perbelanjaan harian mereka.“Kes itu disiasat mengikut Seksyen 395/397 Kanun Keseksaan iaitu samun berkawan tanpa senjata api,” katanya. -BERNAMA


Sindiket pelacuran tumpas, 36 individu ditahan

KUALA LUMPUR, 11 Februari- Sindiket Pelacuran didalangi 'Mummy' yang mengaut keuntungan mencecah RM2.8 juta, tumpas.Ketua Pengarah Imigresen, Datuk Seri Khairul Dzaimee berkata, 36 individu ditahan dalam operasi di sekitar Kuala Lumpur dan Selangor, Khamis lalu.Menerusi satu kenyataan beliau memaklumkan, mereka yang ditahan terdiri 27 warga Indonesia, Vietnam (2), Thailand (4) dan seorang pelanggan lelaki warga Bangladesh serta 2 lelaki tempatan penjaga premis. Hasil risikan mendapati, dalang warga Indonesia itu berperanan menjaga serta menguruskan wanita warga asing dalam menjalankan aktiviti pelacuran. Wanita-wanita warga asing berkenaan dipercayai menyalahgunakan pas lawatan sosial bagi tujuan pelancongan. Mereka perlu membayar yuran RM5,000 hingga RM6,000.Kes disiasat mengikut Akta Imigresen 1959/63, Akta Pemerdagangan Orang Dan Anti Penyeludupan Migran dan Peraturan-Peraturan Imigresen 1963.

(Antara yang ditahan dalam operasi di sekitar Kuala Lumpur dan Selangor, Khamis lalu)


Dua lelaki tidak mengaku pecah rumah, lupus harta curi

BUKIT MERTAJAM, 10 Februari- Dua lelaki mengaku tidak bersalah di Mahkamah Majistret Bukit Mertajam, hari ini atas pertuduhan memecah masuk rumah dan melupuskan harta curi bulan lalu.Tertuduh, M. Panjanathan, 36, dan R. Sharvin, 22, membuat pengakuan itu selepas pertuduhan ke atas mereka dibacakan jurubahasa di hadapan Majistret Nurul Rasyidah Mohd. Akit.Mengikut pertuduhan pertama, mereka didakwa memecah masuk sebuah rumah di Taman Machang Bubok dan mencuri seutas jam tangan jenama Rolex, seutas gelang emas dan lima loket emas pada pukul 1.15 tengah hari, 18 Januari lalu.Kedua-duanya didakwa mengikut Seksyen 457 Kanun Keseksaan yang membawa hukuman penjara maksimum 14 tahun dan boleh didenda atau sebatan bagi kesalahan kedua dan seterusnya.Bagi pertuduhan kedua pula, kedua-dua tertuduh didakwa bersama menghapuskan harta curi iaitu sebuah permainan video Sony Playstation 3 milik seorang individu di sebuah premis di Kompleks Megamall Pinang, Perai 21 Januari lalu.Kedua-duanya dituduh mengikut Seksyen 414 Kanun Keseksaan yang membawa hukuman penjara maksimum tujuh tahun atau denda atau kedua-duanya, jika sabit kesalahan.Pendakwaan dikendalikan Timbalan Pendakwa Raya Norshakila Dahari.Mahkamah kemudiannya memerintahkan tertuduh diberi jaminan sebanyak RM6,000 bagi pertuduhan pertama manakala jaminan bagi pertuduhan kedua ditetapkan RM4,000 dengan seorang penjamin.Mahkamah menetapkan 10 Mac depan sebagai tarikh sebutan semula kes.


Tujuh PATI ditahan, rentas sempadan tanpa dokumen sah

BUKIT KAYU HITAM, 10 Februari- Tujuh pendatang asing tanpa izin (PATI) ditahan di Kedah dan Kelantan ketika cuba merentas sempadan menggunakan laluan tidak sah di kawasan hutan sempadan Malaysia – Thailand. Markas Divisyen Kedua Infantri Malaysia menerusi kenyataan memaklumkan tangkapan pertama dilakukan di Bukit Kayu Hitam. Enam PATI ditahan melibatkan seorang warga Thailand, tiga warga Myanmar dan dua warga Bangladesh. Mereka berumur antara 11 hingga 35 tahun. Sementara itu, dalam serbuan lain, seorang lelaki warga Thailand yang tiada dokumen perjalanan ditahan kerana cuba menyeberangi sempadan negara di Tanah Merah, Kelantan.

(Lelaki warga Thailand yang ditahan di Tanah Merah, Kelantan)

Antara yang dirampas, dua motosikal, pil kuda, selaras senapang angin dan pelbagai mata wang dengan anggaran nilai RM11,000. PATI yang ditahan diserah kepada Ibu Pejabat Polis Daerah Padang Terap dan Balai Polis Bukit Bunga.


Dua lelaki terlibat samun berkumpulan ditahan

(Ketua Polis Daerah Muar ACP Raiz Mukhliz Azman Aziz)

JOHOR BAHRU, 12 Februari- Dua suspek kes samun berkumpulan ditahan polis di Tanjung Agas, Tangkak dan Jalan Daud, Muar, di Johor, kira-kira pukul 4 petang semalam.Lelaki tempatan berusia 32 dan 45 tahun itu ditahan susulan laporan dibuat mangsa, lelaki berusia 39 tahun yang disamun 7 Februari lalu.Ketua Polis Daerah Muar ACP Raiz Mukhliz Azman Aziz dalam kenyataannya berkata, suspek membawa lari beg sandang mangsa serta motosikal milik rakan mangsa.Polis merampas sebuah motosikal dan dua telefon bimbit untuk membantu siasatan. Raiz Mukhliz berkata hasil pemeriksaan mendapati kedua-dua lelaki itu mempunyai rekod lampau melibatkan kes narkotik dan jenayah.

(Polis merampas sebuah motosikal jenis Honda Wave Dash/FOTO PDRM)

Katanya, suspek direman enam hari sehingga 17 Februari dan kes disiasat mengikut Seksyen 395 Kanun Keseksaan.Seksyen berkenaan memperuntukkan hukuman penjara 20 tahun dan boleh dikenakan sebatan, jika sabit kesalahan.

(Turut dirampas dua telefon bimbit bagi membantu siasatan/FOTO PDRM)


Penghantar alat ganti tidak mengaku perdaya, tawar pinjaman tidak wujud

(Tertuduh diiringi polis ketika tiba di perkarangan mahkamah)

SEREMBAN, 10 Februari- Seorang penghantar alat ganti kenderaan mengaku tidak bersalah di Mahkamah Majistret Seremban atas pertuduhan memperdaya seorang wanita dengan menawarkan pinjaman tidak wujud.  Tertuduh, Jaminder Singh Dershan Singh, 37 tahun membuat pengakuan itu selepas pertuduhan dibacakan dalam Bahasa Inggeris di hadapan Majistret, Mohamad Ibrahim Mohammad Ghulam. Mengikut kertas pertuduhan, tertuduh didapati dengan curangnya telah menipu seorang wanita berusia 41 tahun bagi mendapatkan wang dengan menawarkan pinjaman tidak wujud dengan  meminta mangsa membuat pembayaran sehingga 14 kali transaksi sebanyak RM4,500 ke dalam dua akaun bank berbeza milik tertuduh untuk mendapatkan pinjaman wang yang dijanjikan sebanyak RM1,000.Kesalahan itu dilakukan di sebuah hospital swasta di Seremban pada 29 Disember tahun lalu.  Tertuduh melakukan kesalahan di bawah Seksyen 420 Kanun Keseksaan yang boleh dipenjara selama tempoh tidak kurang setahun dan tidak lebih 10 tahun dan sebat serta boleh juga dikenakan denda, jika sabit kesalahan.  Terdahulu, Timbalan Pendakwaraya, Nurul Muhaimin Mohd Azman menawarkan wang jaminan sebanyak RM7,000.Tertuduh diwakili peguam daripada Yayasan Bantuan Guaman Kebangsaan (YBGK), J.Daseneang. Mahkamah menetapkan tertuduh diikat jaminan RM3,500 dan sebutan semula kes pada 13 Mac depan.


Doktor didakwa cabul kanak-kanak 12 tahun kena reman tujuh hari

KUALA TERENGGANU, 10 Februari- Seorang pegawai perubatan direman tujuh hari sehingga Khamis depan bagi membantu siasatan berhubung kes pencabulan seksual yang berlaku terhadap seorang kanak-kanak 12 tahun di sebuah hospital di daerah Kemaman 8 Februari lalu.  Perintah reman tersebut dikeluarkan Majistret Sharifah Amirda Shasha Amir Shariffudin hari ini.  Ketua Polis Terengganu Datuk Rohaimi Md Isa berkata pegawai perubatan berusia 30 tahun Itu ditahan kira-kira pukul 1.50 petang semalam susulan laporan polis dibuat ibu bapa kanak-kanak berkenaan.  Laporan dibuat ibu mangsa apabila mangsa sendiri yang menceritakan kejadian yang berlaku kira- kira pukul 6.00 petang pada hari sama.  Mangsa memaklumkan suspek seorang pegawai perubatan yang merawatnya telah membuka baju, meraba dada seterusnya merakam gambar mangsa menggunakan telefon pintar suspek di dalam bilik rawatan. Datuk Rohaimi berkata pihaknya percaya terdapat ramai lagi kanak- kanak perempuan menjadi mangsa berdasarkan penemuan beberapa gambar lain di dalam telefon suspek.  Siasatan lanjut akan dijalankan dan kes disiasat di bawah Seksyen 14 (a) Akta Kesalahan- Kesalahan Seksual Terhadap Kanak-Kanak 2017.

(Suspek diiringi polis ketika tiba di perkarangan mahkamah)


Maritim patahkan cubaan seludup ganja RM45,000

LANGKAWI, 10 Februari- Agensi Penguatkuasaan Maritim Malaysia (Maritim Malaysia) Kedah dan Perlis berjaya merampas sembilan kilogram ketulan ganja mampat bernilai RM45,000 yang dipercayai cuba diseludup masuk dari negara jiran pada kedudukan 2.9 batu nautika barat laut Pulau Dangli sekitar pukul 10.25 malam, semalam.Pengarah Maritim Negeri Kedah dan Perlis, Laksamana Pertama Maritim Romli bin Mustafa berkata, rampasan itu dibuat berikutan pengesanan curiga oleh Sistem Pengawasan Laut Malaysia (SWASLA) Langkawi yang mengesan pergerakan sebuah bot fiber masuk ke perairan negara dari sempadan Thailand dalam keadaan gelap.Maritim Malaysia Kedah dan Perlis mengerakkan bot peronda yang sedang melakukan OP AMAN ke lokasi bagi memintas dan menyerbu bot fiber itu.Menyedari kehadiran bot peronda Maritim Malaysia di lokasi, suspek bertindak membuang satu bungkusan guni ke laut dan menukar haluan untuk berpatah balik menuju ke arah sempadan Thailand.Hasil pemeriksaan ke atas bungkusan guni yang dibuang itu mengandungi sembilan ketulan ganja mampat yang diletakkan dalam plastik berwarna emas dengan berat sembilan kilogram dianggarkan bernilai RM45,000.

Kesemua hasil rampasan dibawa ke Jeti Maritim Bukit Malut sebelum diserahkan kepada pegawai penyiasat. Kes disiasatan di bawah Seksyen 39 (B) Akta Dadah Berbahaya 1952.


Kendali akaun Najib sesuatu yang mencabar, banyak tekanan - Saksi

KUALA LUMPUR, 8 Februari - Seorang bekas pengurus perhubungan AmBank memberitahu Mahkamah Tinggi di sini hari ini bahawa beliau berasa tertekan ketika mengendalikan akaun Datuk Seri Najib Tun Razak.Joanna Yu Ging Ping, 52, berkata beliau terkejut apabila Low Taek Jho, atau Jho Low, memaklumkan hasrat Najib untuk membuka akaun dengan AmBank."Saya agak terkejut kerana saya tidak sangka Perdana Menteri Malaysia mahu membuka akaun dengan AmBank. Saya mengandaikan bahawa beliau akan ke bank kerajaan atau Maybank."Jadi, saya kata 'okey' dan Jho Low kata 'itu bukan tahap kamu, ia mesti tahap Cheah Tek Kuang (Pengarah Urusan AmBank ketika itu) dan ke atas untuk berjumpa dengan Datuk Seri.’ Jadi, semasa ia bermula, saya tidak mempunyai sebarang jangkaan. Kami hanya teruskan dan Cheah akan berjumpa dengan Datuk Seri. "Tetapi selepas itu, apabila akaun terlebih pengeluaran dan terdapat keadaan yang menyaksikan cek mungkin ditendang, kami dimaklumkan bahawa kami tidak boleh berbuat demikian kerana beliau adalah Perdana Menteri, saya berada dalam keadaan yang amat tertekan. Jadi, ia adalah sesuatu yang mencabar dan banyak beri tekanan," katanya.Yu berkata demikian semasa pemeriksaan semula oleh Timbalan Pendakwa Raya Ahmad Akram Gharib pada perbicaraan kes Najib membabitkan penyelewengan RM2.3 bilion daripada dana 1Malaysia Development Berhad (1MDB).Ahmad Akram: Jika kamu membiarkan cek itu ditendang, apa yang akan berlaku?Yu: Saya tidak tahu. Kami bimbang dengan laporan negatif media jika cek PM ditendang. Apa sahaja boleh berlaku. Kesemua cek ini dikeluarkan oleh PM Malaysia... Saya berasa amat tertekan ketika itu.Ahmad Akram: Kamu kata media mungkin menghidu berita bahawa nama PM akan tercemar jika cek terbabit dibenarkan ditendang. Mengapa anda fikir begitu?Yu: Ini Malaysia. Saya tidak boleh katakan dengan pasti namun saya ingat ia berkaitan politik dan ini adalah akaun PM. Kami tidak membenarkan cek terbabit ditendang kerana kami tidak mahu ia memberi kesan terhadap bank dan Malaysia.

(Joanna Yu Ging Ping bekas pengurus perhubungan AmBank merupakan saksi pendakwaan bagi kes 1MDB melibatkan Datuk Seri Najib Razak/FOTO BERNAMA)

Saksi pendakwaan ke-41 itu turut memaklumkan mahkamah bahawa Najib tidak mempertikai sumber wang yang digunakannya.Ditanya Ahmad Akram sama ada Najib perlu menggunakan dana dalam akaun peribadinya untuk membuat pembayaran bagi mengeluarkan cek dan bil kad kredit tanpa mengetahui jumlah wang yang ada dalam bank, Yu berkata "beliau percaya terdapat wang dalam bank untuk membuat pembayaran terbabit."Kepada soalan lain, saksi itu berkata terdapat banyak cek yang dikeluarkan daripada akaun Najib namun bekas Perdana Menteri itu tidak pernah mengadu bahawa sebenarnya kesemua cek bukan dikeluarkan oleh beliau.Najib, 69, berdepan empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram.Bagi pertuduhan rasuah, Najib didakwa melakukan perbuatan itu di Cawangan AmIslamic Bank Berhad Jalan Raja Chulan, Bukit Ceylon di sini antara 24 Feb 2011 dan 19 Dis 2014 manakala bagi pertuduhan pengubahan wang haram, beliau didakwa melakukan perbuatan itu di bank sama antara 22 Mac 2013 dan 30 Ogos 2013.- BERNAMA


Bekas pembantu makmal bunuh ketua kerani kekal ke tali gantung

PUTRAJAYA, 8 Februari - Mahkamah Rayuan hari ini mengekalkan hukuman mati ke atas bekas pembantu makmal Kolej Vokasional Sultan Abdul Samad di Telok Datok, Banting atas pertuduhan membunuh ketua kerani kolej tersebut dengan menikam menggunakan pisau dan mencekik mangsa kerana dendam terhadap wanita itu pada 2018.Panel tiga hakim diketuai Hakim Datuk Seri Kamaludin Md Said sebulat suara memutuskan demikian selepas mendapati rayuan Abdul ‘Azhim Mohamad, 33, untuk mengetepikan sabitan dan hukuman tidak mempunyai merit.“Setelah mendengar dan meneliti keseluruhan hujahan perayu (Abdul ‘Azhim) serta responden (pendakwaan), kami bersetuju bahawa rayuan tersebut tiada merit . Oleh itu, rayuan perayu ditolak dan keputusan Mahkamah Tinggi dikekalkan,” kata Hakim Kamaludin yang bersidang bersama Datuk Supang Lian dan Datuk Ahmad Nasfy Yasin.

Pada 22 Nov 2019, Mahkamah Tinggi Shah Alam menjatuhkan hukuman gantung sampai mati ke atas penjawat awam itu selepas didapati bersalah membunuh Zaimah Mahmod berumur 57 tahun (ketika itu) di kolej berkenaan pada 1.30 tengah hari, 11 Julai 2018.Pertuduhan mengikut Seksyen 302 Kanun Keseksaan yang membawa hukuman mati.Berdasarkan fakta kes, semasa kejadian, seorang rakan sekerja perayu masuk ke dalam bilik stor di kolej tersebut dan ternampak perayu sedang duduk di atas kotak sambil menggenggam tangan serta membuat pengakuan dia telah membunuh wanita berkenaan.Perayu meminta telefon bimbit daripada rakannya itu kerana mahu menelefon ibu bapanya, polis serta ambulans untuk membuat pengakuan tersebut.Apabila ditanya seorang cikgu di kolej berkenaan mengapa perayu bertindak sedemikian, dia menyatakan bahawa tindakannya itu kerana dendam terhadap mangsa berkaitan hal peribadi.Sebelum kejadian itu, perayu yang dilantik sebagai Pembantu Makmal Gred N19 di kolej berkenaan telah ditempatkan di pejabat pentadbiran dan bahagian perpustakaan untuk melakukan kerja kerani dan berhasrat untuk menukar sekolah.Pendakwaan dikendalikan Timbalan Pendakwa Raya Ng Siew Wee manakala peguam Muhammad Amirrul Jamaluddin mewakili Abdul ‘Azhim. - BERNAMA


Nampak kereta peronda, pemandu panik lawan arus, rempuh kereta polis

PETALING JAYA, 8 Februari- Disyaki panik melihat kehadiran polis, seorang lelaki bertindak memandu melawan arus dan merempuh kenderaan pihak berkuasa.Kejadian bermula apabila kereta Proton Wira dinaiki tiga lelaki dikesan tidak berhenti ketika lampu isyarat merah di Sri Damansara, dekat sini.Sehubungan itu, polis kemudian cuba menahan kenderaan berkenaan.Ketua Polis Daerah Petaling Jaya, Asisten Komisioner, Mohd Fakhrudin Abdul Hamid, berkata kesalahan itu dikesan unit peronda polis (MPV) Ibu Pejabat Polis Daerah (IPD) Petaling Jaya ketika rondaan cegah jenayah di kawasan pentadbiran Balai Polis Sri Damansara, jam 2.30 pagi semalam.Katanya, sebuah kenderaan dikesan dipandu dalam keadaan mencurigakan dan tidak mematuhi lampu isyarat merah. "Polis cuba menahan kereta itu di hadapan Sekolah Menengah Kebangsaan (SMK) Damansara Damai 1, namun dua lelaki dalam kenderaan itu telah keluar dan melarikan diri."Seorang lagi lelaki yang memandu memecut laju dan melulu melawan arus sebelum melanggar kereta peronda polis sehingga menyebabkan kenderaan itu mengalami kerosakan," katanya dalam satu kenyataan.

Beliau berkata, pemandu itu juga bertindak melarikan diri sebelum polis menjumpai pelbagai peralatan, disyaki digunakan untuk kegiatan curi kenderaan.ketika melakukan pemeriksaan kenderaan yang ditinggalkan itu Mohd Fakhrudin berkata, hasil semakan polis mendapati kenderaan digunakan suspek dilaporkan hilang di Ampang sebelum ini."Bertindak atas maklumat, sepasukan anggota dari Balai Polis Sri Damansara berjaya menahan seorang lelaki berusia 18 tahun di kawasan Blok C Apartmen Idaman, Damansara Damai pada jam 3.45 pagi semalam.Katanya, suspek direman dua hari dan kes disiasat mengikut Seksyen 186 dan Seksyen 28(1) Kanun Keseksaan, selain Seksyen 43 (1) Akta Pengangkutan Jalan 1987..


Rokok pelbagai jenis, ubat batuk bernilai RM22,000 dirampas

ARAU, 8 Februari- Bahagian Siasatan Jenayah Narkotik, Ibu Pejabat Polis Daerah Arau berjaya merampas pelbagai jenis rokok dan ubat batuk dalam satu serbuan di Taman Muhibbah Jejawi.  Turut ditahan seorang suspek lelaki berusia berusia 55 tahun dalam serbuan oleh sepasukan pegawai dan anggota Bahagian Narkotik kira-kira pukul 7.15 malam semalam.  Menurut Ketua Polis Daerah Arau, Superintenden Ahmad Mohsin Md Rodi, barangan dirampas terdiri daripada lima peti rokok jenama Concept Ummph sebanyak 250 karton dan empat peti rokok jenama Concept Blend sebanyak 200 karton selain 250 liter ubat batuk.

(Ketua Polis Daerah Arau, Superintenden Ahmad Mohsin Md Rodi)

Nilai keseluruhan rampasan ialah sebanyak RM22,000. Semakan mendapati suspek tidak mempunyai sebarang rekod jenayah lampau dan barangan yang ditemui dalam bilik suspek dipercayai untuk pasaran dalam negeri.  Suspek direman selama tiga hari mulai hari ini di Mahkamah Majistret Kangar dan kes disiasat di bawah Akta Kastam 1967 dan Akta Racun 1952.


Bicara Ebit Lew: Polis rampas telefon bimbit Firdaus Wong

TENOM, 8 Februari- Seorang pegawai polis dalam perbicaraan kes pendakwah Ebit Irawan Ibrahim Lew atau Ebit Lew memberitahu Mahkamah Majistret di sini bahawa beliau telah merampas sebuah telefon bimbit milik pendakwah bebas, Firdaus Wong Wai Hung.Ketua Unit Siasatan Kanak-Kanak di bahagian Siasatan Seksual Wanita dan Kanak-Kanak Jabatan Siasatan Jenayah Bukit Aman,  Supt Hirdawati Isa, 42, berkata telefon itu dirampas  pada jam 7.05 malam, 28 Sept 2021.Saksi pendakwaan keenam itu  berkata beliau telah diarahkan oleh pegawai penyiasat Supt Noor Asyikin Shamsuri untuk membuat rampasan itu apabila Wong datang ke Bukit Aman pada hari tersebut."Pada hari itu (28 Sept 2021), Wong telah datang ke pejabat D11, Bukit Aman, saya telah memperkenalkan diri sebagai polis dan meminta Wong menyerahkan kad pengenalan beliau. "Saya telah mengarahkan Wong menyerahkan telefon bimbitnya kepada saya," katanya ketika pemeriksaan utama oleh Timbalan Pendakwa Raya, Zahida Zakaria.Hirdawati, bagaimanapun, berkata beliau tidak membuat pemeriksaan terhadap kandungan telefon bimbit itu dan menyerahkan kepada Noor Asyikin pada hari sama.Sementara itu, Majistret Nur Asyraf Zolhani menolak permohonan pihak pendakwaan supaya dua saksi pendakwaan memberi keterangan secara tertutup.Saksi berkenaan ialah Inspektor Yip Chang Ching yang juga Forensik Analisis Polis Diraja Malaysia (PDRM) dan pengadu dalam kes ituZahida berkata Yip akan memberi keterangan berhubung  90 imej bukti-bukti isi kandungan pemacu pena yang diperolehinya melibatkan imej tertuduh dan pengadu yang bersifat seksual.Lew, 37, berdepan 11 pertuduhan, antaranya mengaibkan kehormatan seorang wanita berumur 40-an dengan menghantar perkataan dan gambar lucah ke nombor telefon mangsa melalui aplikasi WhatsApp antara Mac dan Jun tahun lepas.Pertuduhan mengikut Seksyen 509 Kanun Keseksaan yang membawa hukuman maksimum penjara lima tahun atau denda atau kedua-duanya, jika sabit kesalahan.Perbicaraan bersambung hari ini (Rabu).- BERNAMA


Kurung rakan senegara, tiga warga asing ditahan

KUALA LUMPUR, 8 Februari- Polis menahan tiga lelaki warga asing kerana disyaki terlibat dalam kes pengurungan salah dan pemerasan wang RM25,000 membabitkan rakan senegara di Petaling Jaya, Ahad lepas.Ketua Polis Daerah Petaling Jaya ACP Mohamad Fakhrudin Abdul Hamid dalam satu kenyataan berkata polis menerima laporan daripada seorang lelaki warga asing yang menyatakan dia dihubungi rakan senegara yang mendakwa telah diikat serta dikurung secara salah oleh sekumpulan lelaki dan mereka meminta wang tebusan sebanyak RM25,000. “Bertindak atas maklumat, pada hari sama, sepasukan polis telah membuat serbuan dan tangkapan ke atas tiga lelaki warga asing di PJ Centrestage,” menurutnya dalam kenyataan malam tadi.Beliau berkata kesemua suspek direman selama empat hari hingga 9 Februari ini dan kes itu disiasat di bawah Seksyen 348 Kanun Keseksaan.

(Ketua Polis Daerah Petaling Jaya ACP Mohamad Fakhrudin Abdul Hamid)


Dua sahabat terlepas tali gantung, dipenjara 12 tahun, 10 sebatan miliki dadah

PUTRAJAYA, 7 Februari - Dua sahabat terlepas daripada hukuman gantung setelah Mahkamah Rayuan di sini hari ini mengetepikan sabitan terhadap dua pertuduhan mengedar 626.55 gram dadah jenis methamphetamine, lima tahun lepas.Bagaimanapun, Mohd Shazril Hafez Ibrahim, 29, dan Ahmad Sawal Ramle, 32, selaku perayu disabitkan terhadap kesalahan memiliki dadah itu dan masing-masing dijatuhi hukuman penjara 12 tahun dan 10 sebatan.Panel tiga hakim yang diketuai Hakim Datuk Seri Kamaludin Md Said sebulat suara memutuskan demikian selepas peguam Datuk Hisyam Teh Poh Teik mewakili kedua-dua perayu memaklumkan Jabatan Peguam Negara (AGC) menerima representasi mereka bagi mengetepikan hukuman gantung iaitu mengedar kepada memiliki dadah tersebut.“Setelah mempertimbangkan mitigasi kedua-dua perayu, perayu masing-masing dijatuhkan hukuman penjara 12 tahun dan 10 sebatan bermula dari tarikh mereka ditangkap pada 8 Feb 2018,” kata Hakim Kamaludin yang bersidang bersama Hakim Datuk Supang Lian dan Datuk Wira Ahmad Nasfy Yasin.Mengikut dua pertuduhan, mereka didakwa bersama-sama memiliki 626.55 gram methamphetamine di dalam bilik hadapan sebuah rumah di Jalan Kuala Berang, Kampung Padang Midin, Bukit Payong, Marang, Terengganu pada 6.30 petang, 8 Feb 2018.Pertuduhan itu dikemukakan mengikut Seksyen 12(2) Akta Dadah Berbahaya 1952 dan boleh dihukum di bawah Seksyen 39A(2) akta sama yang dibaca bersama Seksyen 34 Kanun Keseksaan yang berdepan hukuman penjara seumur hidup atau tidak kurang lima tahun dan sebat tidak kurang daripada 10 sebatan.Pendakwaan dikendalikan Timbalan Pendakwa Raya Nor Hisyam Mohd Jaafar.Pada Januari 2021, Mahkamah Tinggi Kuala Terengganu menjatuhkan hukuman gantung sampai mati terhadap kedua-dua lelaki itu setelah mereka didapati bersalah mengedar 626.55 gram methamphetamine.Mereka didakwa mengikut Seksyen 39B(1)(a) Akta Dadah Berbahaya 1952 yang boleh dihukum mengikut Seksyen 39B(2) akta sama yang dibaca bersama Seksyen 34 Kanun Keseksaan membawa hukuman gantung sampai mati. - BERNAMA


Kakitangan sekolah direman tiga hari bantu siasatan tuntutan palsu

JOHOR BAHRU, 7 Februari - Seorang kakitangan di sebuah sekolah di negeri ini yang ditahan semalam bagi membantu siasatan disyaki mengemukakan tuntutan palsu berjumlah lebih RM100,000, direman tiga hari bermula hari ini.Perintah reman hingga 9 Feb terhadap lelaki berusia 40 tahun itu dikeluarkan Majistret R.Salini di Mahkamah Majistret di sini, hari ini selepas menerima permohonan daripada Suruhanjaya Pencegahan Rasuah Malaysia (SPRM).Ia bagi membolehkan kes berkenaan disiasat mengikut Seksyen 18 Akta SPRM 2009. Semalam, SPRM Cawangan Batu Pahat menahan individu itu di pejabat SPRM di sini pada 5 petang selepas hadir memberikan keterangan.Menurut sumber, pada 2021, individu itu menyediakan dokumen atas nama sebuah syarikat bagi menuntut bayaran kerja pembekalan modul bahan pengajaran dan pembelajaran untuk kegunaan pelajar sekolah itu bagaimanapun kerja pembekalan itu didapati tidak dilaksanakan. - BERNAMA


10 individu ditahan gagal seludup minyak diesel bernilai RM3.65 juta

(Kapal tangki yang berdaftar di Zanzibar, Tanzania dikendalikan lapan kru kapal melibatkan dua warga Indonesia serta dua warga tempatan/FOTO Maritim Johor)

KOTA TINGGI, 7 Februari - Agensi Penguatkuasaan Maritim Malaysia, (MARITIM) Johor mematahkan cubaan sindiket penyeludupan minyak diesel bernilai RM3.65 juta berdekatan ladang kelapa sawit di Sungai Lebam, di sini pada 11.45 malam tadi.Pengarahnya, Laksamana Pertama Maritim Nurul Hizam Zakaria berkata, pihaknya mengesan sebuah kapal tangki sedang bergerak di perairan Sungai Lebam selepas melakukan rondaan kira-kira 10 malam.“Kapal tangki itu berdaftar di Zanzibar, Tanzania dikendalikan lapan kru kapal melibatkan dua warga Indonesia serta dua warga tempatan berusia 19 hingga 60 tahun dan mereka semua telah ditahan termasuk pemandu lori tangki."Hasil pemeriksaan, menemui 80,000 liter minyak diesel yang sedang dipindahkan daripada dua buah lori tangki ke atas kapal itu” katanya kepada pemberita di Pos Maritim Pengerang, Tanjung Pengelih, di sini hari ini.Katanya, turut dirampas, sebuah kapal tangki, dua lori tangki minyak, sebuah Perodua Bezza dan pam minyak hos yang disyaki digunakan bagi pemindahan minyak haram tersebut."Bagaimanapun, apabila menyedari kehadiran Maritim, kapal berkenaan cuba lari daripada agensi penguat kuasa. “Kita percaya sindiket ini menggunakan pam dan hos minyak sepanjang 600 meter untuk memindahkan minyak diesel daripada lori tangki ke kapal. Kapal ini juga pernah ditahan Maritim sebelum ini atas kesalahan berlabuh secara haram,” katanya.

(Sidang media di Pos Maritim Pengerang, Tanjung Pengelih hari ini/FOTO MARITIM Johor)

Nurul Hizam berkata pihaknya masih menyiasat bagaimana dan sejak bila sindiket itu aktif.“Ini merupakan tangkapan pertama Maritim Johor tahun ini yang melibatkan sindiket penyeludupan minyak diesel,” katanya. Kes disiasat mengikut Seksyen 491B (1)(K) Ordinan Perkapalan Saudagar 1952, Peraturan 18 Akta Kawalan Bekalan (Pindaan) 2021, Peraturan 21 Peraturan-Peraturan Kawalan Bekalan 1974 dan Akta Kastam 1967.


Bekas pengarah FTC diperintah bela diri atas 33 pertuduhan rasuah RM1.64 juta

(Mahkamah Sesyen hari ini memerintahkan bekas Pengarah Urusan Felcra Training & Consultancy Sdn Bhd (FTC)Rohaizat Ahmad membela diri atas 33 pertuduhan menggunakan kedudukan dengan memberikan pelbagai kontraktermasuk pembekalan barangan kepada menantu dan anaknya berjumlah RM1.64 juta/FOTO BERNAMA)

KUALA LUMPUR, 7 Februari - Mahkamah Sesyen di sini hari ini memerintahkan bekas Pengarah Urusan Felcra Training & Consultancy Sdn Bhd (FTC) membela diri atas 33 pertuduhan menggunakan kedudukan dengan memberikan pelbagai kontrak termasuk pembekalan barangan kepada menantu dan anaknya berjumlah RM1.64 juta.Hakim Azura Alwi membuat keputusan itu selepas mendapati pihak pendakwaan berjaya membuktikan kes prima facie terhadap Rohaizat Ahmad, 58.“Mahkamah telah mendengar dan meneliti secara penilaian maksimum terhadap keterangan saksi-saksi pendakwaan serta hujahan bertulis kedua-dua pihak.“Berikutan itu anggapan di bawah Seksyen 23 (2) Akta Suruhanjaya Pencegahan Rasuah Malaysia (SPRM) 2009 berjaya ditimbulkan oleh pendakwaan yang kamu (Rohaizat) menggunakan jawatan dan kedudukan kamu untuk apa-apa suapan. Oleh itu kamu diperintahkan membela diri atas 33 pertuduhan tersebut,” kata hakim itu.Azura dalam penghakimannya berkata mahkamah juga berpuas hati bahawa Rohaizat, di bawah Seksyen 23 Akta SPRM 2009 menggunakan kedudukan dan jawatannya bagi mendapatkan suapan bagi saudaranya.Seramai 40 saksi pendakwaan dipanggil memberi keterangan pada perbicaraan yang bermula pada Januari 2020.Hakim kemudian menetapkan prosiding bela diri kes itu berlangsung selama sembilan hari iaitu 22, 27 dan 28 Mac serta 3, 4, 5, 6, 17 dan 18 April.Peguam Mohd Baharuddin Ahmad Kassim mewakili Rohaizat memaklumkan kepada mahkamah bahawa pihak pembelaan akan mengemukakan empat saksi termasuk anak guamnya yang memilih untuk memberi keterangan secara bersumpah di kandang saksi.Pendakwaan dikendalikan Timbalan Pendakwa Raya Zander Lim Wai Keong.

(Mahkamah Sesyen hari ini memerintahkan bekas Pengarah Urusan Felcra Training & Consultancy Sdn Bhd (FTC) Rohaizat Ahmad membela diri atas 33 pertuduhan menggunakan kedudukan dengan memberikan pelbagai kontrak termasuk pembekalan barangan kepada menantu dan anaknya berjumlah RM1.64 juta/FOTO BERNAMA)

Mengikut pertuduhan pertama hingga ke-16, tertuduh didakwa menggunakan jawatan dan kedudukan sebagai Pengarah Urusan FTC untuk mendapatkan suapan bagi menantunya dengan melantik syarikat Al Maisan Enterprise milik menantunya sebagai pembekal kepada FTC antaranya peralatan elektronik, cenderahati, baju kurung, kemeja-T berkolar selain pengendali program latihan kemahiran.Bagi pertuduhan ke-17 hingga ke-33, bapa kepada enam orang anak itu didakwa menggunakan jawatan dan kedudukan tersebut untuk mendapatkan suapan bagi anaknya dengan melantik syarikat milik anaknya iaitu Hexa Tech Pride sebagai pembekal kepada FTC antaranya cenderahati korporat, telefon pintar, komputer riba, projektor, barangan elektronik dan konsultan program keusahawanan.Kesemua pertuduhan yang melibatkan jumlah RM1.648,810.60 itu didakwa dilakukan di FTC, No 22 Jalan Rampai Niaga 4, Rampai Business Park di sini, antara 23 April 2014 hingga 29 Jun 2018.Tertuduh didakwa melakukan kesemua kesalahan itu mengikut Seksyen 23 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 akta sama, yang memperuntukkan penjara maksimum 20 tahun, denda tidak kurang lima kali ganda atau RM10,000 mengikut mana-mana yang lebih tinggi. - BERNAMA


Tipu tawaran e-baucar lebih RM500,000: Polis buka lima kertas siasatan

KUALA LUMPUR, 6 Februari- Polis Diraja Malaysia (PDRM) membuka lima kertas siasatan berhubung kegiatan penipuan tawaran e-baucar atau e-ganjaran membabitkan kerugian RM508,261 di seluruh negara.Setiausaha PDRM Datuk Noorsiah Saaduddin berkata, siasatan mendapati, tawaran melalui aplikasi dalam talian itu diperkenalkan pada 2020.Ia membabitkan pembelian barangan dan perkhidmatan menggunakan e-dompet.Menerusi satu kenyataan beliau memaklumkan, pengguna yang berminat menggunakan aplikasi tersebut perlu memasukkan sejumlah wang."Pengguna akan diberi penjimatan sehingga RM5 bagi setiap pembelian selain menerima mata ganjaran yang boleh ditebus menerusi pembelian barangan atau wang tunai."Pada peringkat awal, urus niaga dan penebusan mata ganjaran melalui aplikasi itu berjalan lancar."Namun, masalah mula timbul pada penghujung 2022 apabila pengguna gagal membuat pembelian dan penebusan mata ganjaran," menurut kenyataan itu.Kes disiasat mengikut Seksyen 420 Kanun Keseksaan.

(PDRM membuka lima kertas siasatan berhubung kegiatan penipuan tawaran e-baucar atau e-ganjaran membabitkan kerugian RM508,261 di seluruh negara)


Polis tahan dua lelaki, rampas pelbagai minuman keras bernilai lebih RM200,000

SHAH ALAM, 5 Februari - Polis menahan dua lelaki  dan merampas pelbagai jenis minuman keras berbagai jenama disyaki tidak bercukai bernilai RM269,086 di kawasan Taman Chi Liung, Pandamaran, 31 Jan lepas.Ketua Polis Daerah Klang Selatan ACP Cha Hoong Fong berkata tangkapan terhadap dua lelaki berusia 25 tahun itu dilaksanakan sekitar 5 petang apabila Unit Risikan Marin, Pelabuhan Klang menjalankan rondaan di kawasan itu.

(Ketua Polis Daerah Klang Selatan ACP Cha Hoong Fong / Foto Bernama)

“Semasa rondaan dijalankan, pihak polis telah terserempak dengan sebuah lori dan ketika itu kedua-dua lelaki berkenaan sedang memunggah kotak untuk disimpan di sebuah gudang. Ketika tangkapan dilaksanakan, pihak polis merampas 317 botol dan 7,560 tin pelbagai jenis minuman keras disyaki tidak bercukai. Keseluruhan nilai harga barang rampasan lebih kurang RM269,086.08,” katanya dalam satu kenyataan hari ini.Susulan itu, Cha berkata Bahagian Siasatan Jenayah, Ibu Pejabat Polis Daerah (IPD) Klang Selatan telah membuka satu kertas siasatan dibawah Seksyen 135(1)(d) Akta Kastam 1967 dan telah menahan reman kedua-dua lelaki berkenaan.


Pecah rumah dan curi kenderaan, banduan antara tujuh suspek direman

KOTA BHARU, 2 Februari- Bekas banduan yang baharu dibebaskan antara tujuh suspek ditahan polis kerana jenayah curi kenderaan dan pecah rumah.  Mereka berusia antara 36 hingga 58 tahun itu dicekup dalam serbuan di dua rumah di Kampung Machang Limbat dan Kampung Berhala Lima, Pasir Tumboh, Kota Bharu.Hasil serbuan menemukan lima kereta disyaki dicuri, peralatan mencuri kenderaan dan pecah rumah termasuk sejumlah wang. Menurut Ketua Polis Kelantan, Datuk Muhamad Zaki Harun, serbuan dilakukan hasil penemuan cap jari salah seorang daripada suspek di sebuah rumah yang mereka pecah masuk.  "Daripada risikan awal, kita percaya kumpulan ini bergerak sejak beberapa bulan yang lalu. Setakat ini, kenderaan yang dicuri ini dijual secara tidak dileraikan dan mungkin kenderaan ini digunakan untuk kegiatan lain yang menyalahi undang-undang," kata Zaki kepada pemberita RTM pada Beliau berkata demikian pada sidang media di Ibu Pejabat Polis Kontinjen (IPK) Kelantan, Kota Bharu.  Kesemua suspek positif dadah jenis syabu direman enam hari hingga 7 Februari.

Kes disiasat di bawah Seksyen 457 Kanun Keseksaan dan 379A Kanun Keseksaan, Seksyen 325/353 Kanun Keseksaan.

(Lima kenderaan yang dicuri, dirampas polis Kelantan)

Sementara itu, beliau mengulas isu video tular membabitkan amukan seorang lelaki di Pasir Puteh pagi tadi, siasatan lanjut sedang dijalankan polis untuk mengetahui punca sebenar kejadian. "Kalau tengok kepada visual yang diviralkan, itu agak merbahaya kepada pengguna jalan raya.

Apa pun tindakan cepat dan kerjasama masyarakat yang peka pastinya dapat menyelesaikan sesuatu itu dengan cepat dan polis akan menyiasat apakah punca sebenar kejadian terbabit," tambah Zaki.


Dua pucuk pistol dirampas polis Kelantan, warga Thailand direman

KOTA BHARU, 2 Februari- Polis merampas dua pucuk pistol dan menahan dua lelaki dalam dua serbuan berasingan di Kedai Meranti, Pasir Mas dan di sebuah hotel bajet di Chabang Empat Salam, Rantau Panjang.  Dalam serbuan 4.30 pagi itu menyaksikan seorang lelaki berusia 30 tahun ditahan di hadapan rumah di Kedai Meranti dan menemukan sepucuk pistol jenis 'revolver' manakala seorang lelaki warganegara Thailand berusia 35 tahun di Chabang Empat Salam yang memiliki sepucuk pistol model 213 jenis Norico dan sembilan butir peluru 9mm.  Ketua Polis Kelantan, Datuk Muhamad Zaki Harun berkata serbuan pertama oleh pegawai Agensi Anti Dadah Kebangsaan (AADK) Pasir Mas di sebuah rumah di Kedai Meranti dan mendapati seorang lelaki disyaki penagih dadah berdiri di hadapan rumah.  Katanya, ketika anggota AADK mahu menahan berlaku pergelutan apabila suspek cuba mencapai sesuatu disyaki senjata api jenis pistol yang berada di atas tangga rumah.  Siasatan awal mendapati, lelaki itu mengaku pistol yang dirampas adalah miliknya yang dibeli dari Thailand pada 2017 dengan harga RM2,000. Suspek dibawa ke Ibu Pejabat Polis Daerah (IPD) Pasir Mas dan direman selama tujuh hari bermula semalam hingga 7 Februari depan.  "Jadi siasatan akan menjurus kepada apakah keperluan senjata api ini digunakan dan mungkin ada kaitan dengan kes lain.Kita akan membuat siasatan bawah Seksyen 8 Akta Senjata Api (Penalti Lebih Berat) dan dalam seksyen ini kalau disabitkan hukuman penjara tidak lebih daripada 14 tahun dan sebatan tidak melebihi enam sebatan," kata Muhamad Zaki kepada pemberita RTM, hari ini.

(Ketua Polis Kelantan, Datuk Muhamad Zaki Harun/BERNAMA)

Bagi kes kedua, serbuan dilakukan pegawai dan anggota dari Cawangan Gerakan Bahagian Ketenteraman Awam Ibu Pejabat Polis Daerah (IPD) Pasir Mas menahan lelaki warganegara Thailand dan merampas sepucuk pistol model 213 dan sembilan butir peluru 9mm.  Jelas Datuk Muhamad Zaki sebelum itu, polis menerima aduan berhubung pergaduhan antara suami isteri di sebuah hotel bajet yang turut melibatkan senjata api.  "Serbuan berjaya menahan seorang lelaki warganegara Thailand yang menginap di bilik hotel itu dan pemeriksaan menjumpai sepucuk pistol jenis Norico yang disorokkan di dalam beg galas yang dipakai suspek.  Turut ditemukan sembilan butir peluru 9mm, tiga telefon bimbit, wang tunai dan pasport suspek. Suspek mengaku membeli pistol itu dengan harga RM4,000 dan masuk menerusi pangkalan haram," tambahnya.Lelaki terbabit ditahan reman selama 14 hari bermula semalam untuk siasatan mengikut Seksyen 8 Akta Senjata Api (PLB) 1971, Seksyen 8(a) Akta Senjata 1960 dan Seksyen 6(1)(c) Akta Imigresen 1953/63.


Cubaan PATI sembunyi dalam lumpur elak dikesan pihak berkuasa, kandas.

BATU PAHAT, 2 Februari- Cubaan sembilan lelaki Pendatang Asing Tanpa Izin (PATI) Indonesia memasuki negara secara haram berjaya dipatahkan Maritim Malaysia Zon Maritim Batu Pahat, awal pagi tadi. Tangkapan dibuat di perairan Sungai Buntu, Batu Pahat. Pengarah Zon Maritim Batu Pahat, Komander Mohd Haniff Mohd Yunus berkata operasi dijalankan selepas mendapat aduan orang awam mengenai sebuah bot yang berlegar dalam keadaan mencurigakan.  "Hasil pemantauan berjaya menemukan sembilan lelaki berusia antara 35 hingga 67 tahun sedang bersembunyi di kawasan berlumpur,"katanya. Semua yang ditahan gagal menunjukkan dokumen pengenalan diri untuk memasuki negara.Mereka dibawa ke Zon Maritim Batu Pahat untuk siasatan lanjut mengikut Akta Imigresen 1959/63 kerana memasuki Malaysia melalui jalan yang tidak diwartakan.

(Sembilan PATI Indonesia yang ditahan Maritim Malaysia Zon Maritim Batu Pahat, awal pagi tadi)


Makmal dadah diserbu, dadah bernilai RM6.38 juta dirampas

PUCHONG, 2 Februari- Lebih 123 kilogram (kg) dadah bernilai RM 6.38 juta dirampas menerusi serbuan di sebuah makmal dadah di Seri Kembangan.Ketua Polis Daerah Serdang, Asisten Komisioner A. A. Anbalagan berkata seorang lelaki warga tempatan berjaya ditahan dalam serbuan itu."Pihak polis telah berjaya merampas tiga kotak di dalamnya mengandungi 47 peket plastik disyaki dadah MDMA iaitu methylenedioxy-methamphetamine. Anggaran berat 70.729 gram, 16 bekas plastik lutsinar berisi bahan disyaki dadah MDMA juga, anggaran berat 52.330 gram ," katanya.

(Ketua Polis Daerah Serdang, Asisten Komisioner A. A. Anbalagan)

Ujarnya lagi dadah itu dipercayai untuk dipasarkan sekitar Lembah Klang.Turut dirampas, 18 botol disyaki berisi syabu, pil ektasi, tiga mesin serta peralatan memproses dadah.Polis turut menyita dua buah kenderaan jenis Toyota Hulux dan Van Penghantaran Jenis Nissan NV 200 bernilai RM170,000 beserta wang tunai RM10,000.Suspek berusia 44 tahun yang berasal dari Subang memiliki satu rekod kesalahan lampau direman tujuh hari.Ks disiasat di bawah Seksyen 39B Akta Dadah Berbahaya 1952.


67 warga Indonesia ditahan, Penempatan haram lengkap dengan sekolah dibongkar

(Kesemua tahanan kini ditempatkan di Depot Imigresen Lenggeng bagi siasatan lanjut/JIM)

SEREMBAN, 2 Februari- Jabatan Imigresen Negeri Sembilan menahan 67 pendatang tanpa izin dari Indonesia dalam satu operasi di sebuah penempatan haram di Nilai Spring, Seremban awal pagi Rabu.Pengarahnya Kennith Tan Ai Kiang berkata 31 lelaki dan 36 perempuan, termasuk 36 kanak-kanak serta bayi berumur dua bulan ditahan dalam operasi pukul 1.30 pagi itu."Penempatan berkenaan memiliki kemudahan ‘sekolah’ menggunakan silibus pendidikan negara jiran."Ia turut dilengkapi beberapa set generator bagi membekalkan kemudahan elektrik," kata Kennith dalam kenyataan media. Kennith berkata hasil risikan awal mendapati warga asing itu menduduki penempatan berkenaan sejak lebih dua tahun, dan semasa serbuan pihaknya turut menemukan beberapa senjata tajam seperti lembing dan parang."Kesemua tahanan kini ditempatkan di Depot Imigresen Lenggeng bagi siasatan lanjut," katanya.Beliau berkata antara kesalahan yang dikesan ialah tidak memiliki tiada dokumen pengenalan diri, tinggal lebih masa, dan lain-lain kesalahan berkaitan Akta Imigresen 1959/63, Akta Pasport 1966 dan Peraturan-Peraturan Imigresen 1963.

(Penempatan berkenaan memiliki kemudahan ‘sekolah’ menggunakan silibus pendidikan negara jiran/JIM)


(Sindiket terbabit dipercayai aktif mengedar dadah sejak pertengahan tahun lalu/PDRM)

BUTTERWORTH, 2 Februari- Tujuh lelaki tempatan ditahan polis kerana disyaki mengedar dadah di sekitar kawasan Seberang Perai Utara (SPU).Hasil risikan Jabatan Siasatan Jenayah Narkotik (JSJN) IPK Pulau Pinang, polis menyerbu dua buah rumah di kawasan Sungai Dua dan Bertam dan berjaya merampas dadah jenis syabu bernilai RM1.5 juta.Bekalan itu dipercayai cukup untuk kegunaan hampir 210,000 penagih dadah atau 210,000 kali penggunaan.Beliau berkata demikian dalam sidang media di IPD SPU.Selain dadah, polis turut merampas empat buah kenderaan dan wang tunai RM1,000.Sindiket terbabit dipercayai aktif mengedar dadah sejak pertengahan tahun lalu.Hasil ujian air kencing mendapati 5 suspek positif dadah jenis methamphetamine dan rekod menunjukkan suspek juga mempunyai rekod jenayah dan dadah sebelum ini.Suspek direman selama enam hari hingga 3 Februari untuk membantu siasatan.

(Tujuh lelaki ditahan, disyaki edar syabu bernilai RM1.5 juta/PDRM)


450 individu ditahan dalam Ops Tapis Khas SeMalaysia

KUANTAN, 31 Januari- Seramai 450 individu berusia antara 14 hingga 60 tahun, ditahan dalam dadah Ops Tapis Khas SeMalaysia di Pahang.  Daripada jumlah itu, 35 suspek dipercayai tokan dadah manakala 12 lagi merupakan orang dikehendaki. Ketua Polis Pahang, Datuk Seri Ramli Mohamed Yoosuf berkata, sebanyak 387 kes dengan pelbagai kesalahan berkaitan dapat dikesan.  "Operasi ini dijalankan secara serentak di 11 buah daerah di seluruh Pahang dengan menumpukan dalam kawasan bandar, kawasan Felda dan juga kawasan perumahan. Dalam operasi kali ini JSJN berjaya menggempur 28 'port' penagihan dadah seperti dipaparkan di sini dan membuat 297 serbuan dan 532 pemeriksaan," katanya.

(Ketua Polis Pahang, Datuk Seri Ramli Mohamed Yoosuf)

Beliau berkata kepada pemberita dalam satu sidang media di Ibu Pejabat Polis Kontinjen Pahang, di Kuantan.  Nilai rampasan keseluruhan dadah berjumlah RM27,014. Turut disita, wang tunai bernilai RM470 dan sebuah motosikal bernilai anggaran RM7,000.


Buruh dipenjara 15 bulan pukul isteri guna topi keledar

GUA MUSANG, 1 Februari - Seorang buruh dijatuhi hukuman penjara 15 bulan di Mahkamah Majistret, di sini atas pertuduhan memukul isterinya menggunakan topi keledar, 25 Januari lalu.Hakim, Tengku Shahrizam Tuan Lah menjatuhkan hukuman tersebut terhadap Mohd. Shamsuri Rokman Yusuf, 35 tahun selepas mengaku bersalah atas pertuduhan yang disabitkan ke atasnya.

Mahkamah turut memerintahkan hukuman penjara itu bermula dari tertuduh ditangkap pada 28 Januari lalu.Mengikut pertuduhan, tertuduh didakwa dengan sengaja memukul Siti Norhashikin Che Mat, 35 menggunakan topi keledar di bahagian kepala.Perbuatan itu dilakukan di hadapan kedai makan di Paloh 2 di sini, 5 petang, 25 Januari 2023.Tertuduh didakwa mengikut Seksyen 324 dan Seksyen 326A Kanun Keseksaan dan boleh dihukum mengikut seksyen dalam akta yang sama.Terdahulu, tertuduh memohon hukuman ringan kerana perlu berkerja dan menjaga ibu serta lima anaknya.  Bagaimanapun Timbalan Pendakwa Raya, Ahmad Faiz Fitri Mohamad memohon mahkamah menjatuhkan hukuman setimpal terhadap tertuduh sebagai pengajaran.  Tertuduh diwakili peguam dari Yayasan Bantuan Guaman Kebangsaan (YBGK), Ahmad Firdaus Abdul Hamid.


Ahli perniagaan mengaku tidak bersalah, kemuka tuntutan palsu PERKESO

JOHOR BAHRU, 31 Januari- Seorang ahli perniagaan mengaku tidak bersalah atas sembilan pertuduhan mengemukakan tuntutan palsu berjumlah RM246, 400 kepada Pertubuhan Keselamatan Sosial (PERKESO), dua tahun lalu.  Tertuduh, S Anbhukanesan, 35 tahun membuat pengakuan di hadapan Hakim Ahmad Kamal Arifin Ismail di Mahkamah Sesyen Johor Bahru.Pemilik kepada tiga syarikat membekal tenaga kerja itu, didakwa memberi Borang Pengesahan Pekerja Program Insentif Pengambilan Pekerja atas nama ketiga-tiga syarikat berkenaan.Ia bagi menuntut insentif Program Penjana Kerjaya 2.0 dan 3.0 PERKESO.  Semua tuntutan dipercayai mengandungi dokumen palsu, dengan niat memperdayakan PERKESO, antara 13 Mei hingga 24 Disember 2021.  Mahkamah membenarkan tertuduh diikat jamin RM5,000 bagi setiap pertuduhan dengan seorang penjamin, serta pasport antarabangsa diserah kepada mahkamah dan perlu melapor diri di pejabat SPRM Johor, sekali setiap bulan.  Sebutan semula kes ditetapkan pada 26 Februari ini.


Op Limau: 905 individu disyaki terlibat perjudian ditahan

KUALA LUMPUR, 31 Januari- Seramai 905 individu di seluruh negara ditahan Polis Diraja Malaysia (PDRM) menerusi Op Limau kerana disyaki terlibat dalam perjudian dengan jumlah rampasan dianggar bernilai RM513,793.Setiausaha PDRM, Datuk Noorsiah Saaduddin berkata kesemua tangkapan itu membabitkan 137 serbuan bagi tempoh 15 hingga 29 Januari lepas.Jelasnya, daripada 905 individu ditahan, 650 melibatkan judi dalam bangunan manakala 254 membabitkan kegiatan judi di luar bangunan.

“Op Limau ini dijalankan selama 15 hari di seluruh negara bagi mengekang kegiatan perjudian dalam bangunan dan tempat terbuka sempena Tahun Baharu Cina,” katanya dalam kenyataan hari ini.Siasatan dibuat di bawah Seksyen 6(1) dan Seksyen 7(2) Akta Rumah Judi Terbuka 1953.PDRM akan mengambil tindakan tegas terhadap individu yang menganjur dan menjalankan pertaruhan dalam usaha menangani kegiatan perjudian. Orang ramai yang mempunyai sebarang maklumat mengenai kegiatan perjudian boleh menyalurkan maklumat melalui hotline WhatsApp Op Limau di talian 016-577 3477.


Pemuda mengamuk maut, pengawal keselamatan direman bantu siasatan

KOTA BHARU, 30 Januari- Seorang pengawal keselamatan direman tujuh hari bagi membantu siasatan kes kematian seorang pemuda di Masjid Tok Guru Pulau Melaka, Kota Bharu, malam tadi. Perintah tahanan reman dikeluarkan Majistret Muhammad Fitri Mokhtar.Perintah reman suspek berusia 32 tahun bermula hari ini sehingga Ahad bagi membolehkan siasatan mengikut Sesyen 304 Kanun Keseksaan.

Terdahulu seorang individu yang mempunyai masalah mental meninggal dunia dipercayai dipukul di Masjid Tok Guru Pulau Melaka. Mangsa berusia 20-an dipercayai mengamuk di masjid berkenaan sebelum menendang seorang wanita berusia 50-an yang melalui perkarangan masjid itu sebelum mangsa dipukul. Mayat mangsa dihantar ke Hospital Raja Perempuan Zainab II (HRPZ II) untuk bedah siasat.


Padah tipu jual beli barangan kemas dalam talian dalang utama dicekup polis

KUALA LUMPUR, 29 Januari - Polis menahan empat individu disyaki dalang sindiket penipuan jual beli barangan kemas dalam talian di Lembah Klang pada Khamis lalu.Setiausaha Polis Diraja Malaysia (PDRM), Datuk Noorsiah Mohd Saaduddin berkata, kesemua suspek ditahan termasuk dua wanita berusia 26 hingga 45 tahun.Mereka disyaki berperanan sebagai dalang utama dan pemilik keldai akaun. "Turut dirampas adalah enam unit telefon bimbit, dua kad atm, satu kad akses dan tujuh helai salinan perbualan Whatsapp yang disyaki digunakan untuk kegiatan penipuan jual beli barang kemas secara dalam talian."Siasatan yang dilakukan mendapati sindiket itu dipercayai aktif menjalankan aktiviti penipuan sejak pertengahan tahun lalu," katanya melalui kenyataan pada Ahad.Menurut Noorsiah, sindiket turut mewujudkan kumpulan (group) melalui aplikasi Telegram dan Instagram bagi mengiklankan barang kemas dan seterusnya mencari mangsa.Katanya mangsa yang berminat dengan barang kemas yang diiklankan akan dihubungi oleh ahli sindiket dan diarahkan untuk membuat pembayaran ke akaun tertentu."Namun setelah pembayaran dilakukan, barang kemas yang dijanjikan tidak diterima oleh mangsa," katanya lagi.

Tambahnya, melalui penahanan sindiket tersebut, sekurang-kurangnya enam kes berkaitan berjaya diselesaikan melibatkan jumlah kerugian keseluruhan berjumlah RM17,100.Menurutnya, semua individu terbabit ditahan reman selama dua hari sehingga Sabtu bagi membantu siasatan mengikut Seksyen 420 Kanun Keseksaan."Orang ramai dinasihatkan supaya sentiasa berwaspada bagi mencegah kes sedemikian daripada terus berleluasa dan mengambil langkah-langkah seperti melakukan transaksi pembelian dalam talian hanya melalui platform jualan sah bagi memastikan hak sebagai pembeli sentiasa dilindungi."Sentiasa berwaspada apabila membuat sebarang transaksi dalam talian dengan individu yang tidak dikenali di laman sosial yang menawarkan pelbagai tawaran barangan dengan harga yang lebih rendah daripada harga pasaran," katanya.


Sindiket bekal tenaga kerja, PLKS palsu didalangi warga Bangladesh tumpas

(Antara barang rampasan dalam serbuan oleh jabatan Imigresen)

PUTRAJAYA, 27 Januari- Sindiket pengeluaran pelekat Pas Lawatan Kerja Sementara (PLKS) didalangi warga Bangladesh berjaya ditumpaskan hasil serbuan Jabatan Imigresen terhadap empat premis sekitar Selangor, semalam.Ketua Pengarah migresen Datuk Seri Khairul Dzaimee Daud, berkata dalam serbuan berkenaan lima warga Bangladesh dan dua rakyat tempatan termasuk seorang wanita yang merupakan isteri kepada salah seorang warga asing berkenaan ditahan.Antara yang dirampas dalam serbuan itu ialah 62 pasport pelbagai negara, 17 pasport Bangladesh palsu, 13 PLKS palsu, wang tunai sebanyak RM234,000 dan sebuah kenderaan pacuan empat roda jenis Toyota Hilux turut disita.Khairul Dzaimee berkata kesemua individu terbabit disiasat di bawah Akta Pasport 1966, Akta Imigresen 1959/63 serta Akta Pencegahan Pengubahan Wang Haram, Pencegahan Pembiayaan Keganasan Dan Hasil Daripada Aktiviti Haram 2001."Kesemua warga asing yang ditahan kini ditempatkan di Depot Imigresen Putrajaya manakala dua warga tempatan pula sedang menjalani siasatan," katanya pada sidang media di sini.

(Ketua Pengarah Imigresen Datuk Seri Khairul Dzaimee Daud (tengah) bersama antara yang dirampas hasilserbuan Jabatan Imigresen terhadap empat premis sekitar Selangor, semalam)

Mengulas lanbjut beliau berkata sindiket itu menubuhkan syarikat pembinaan bagi mengaburi pihak berkuasa, selain majikan yang memerlukan pekerja asing."Sindiket terbabit menyasarkan warga asing yang tidak mempunyai PLKS yang sah atau sebarang dokumen perjalanan untuk dibekalkan kepada syarikat atau majikan yang terdesak memerlukan tenaga kerja warga asing."Pekerja asing perlu membayar antara RM5,000 hingga RM6,000 untuk mendapaktan PLKS," katanya. Khairul Dzaimee berkata, sejak beroperasi lapan bulan lalu sindiket berkenaan telah mengaut keuntungan hampir RM900,000.


Cubaan seludup dadah seberat 29.8 kg gagal, tokan dan 'transporter' ditahan

ALOR SETAR, 27 Januari- Seorang tokan dadah dan dua lelaki warga Thailand bersama 29.8 kilogram ganja ditahan dalam serbuan polis di sebuah rumah di Kilometer 3, Lebuh Raya Sultan Abdul Halim.Ketua Polis Daerah Kota Setar, ACP Ahmad Shukri Mat Akhir berkata dua suspek warga Thailand berusia 45 dan 34 tahun dipercayai bertindak sebagai 'transporter'.Ketika serbuan, polis menjumpai dua guni daun mampat dipercayai ganja di dalam semak berhampiran rumah berkenaan."Salah seorang suspek yang berusia 45 tahun itu, dia telah membawa polis ke arah satu kawasan semak berhampiran kawasan rumah tersebut dan beliau telah menunjukkan dua guni yang berwarna kuning yang telah diletakkan di dalam semak.Jadi, hasil pemeriksaan di dalam guni tersebut telah menemukan 29 ketulan mampat masing-masing dibaluti dengan pita pelekat lut sinar disyaki dadah jenis ganja," kata Ahmad Shukri kepada pemberita RTM pada sidang media di Ibu Pejabat Polis Daerah Kota Setar, hari ini. Kesemua dadah yang dianggarkan bernilai RM74,675 itu dipercayai diseludup dari Thailand melalui jalan darat. Ganja dianggar boleh digunakan kira-kira 130,000 penagih. Pihak polis turut merampas sebuah kenderaan pacuan empat roda dan wang tunai RM6,000. Ujian air kencing yang dijalankan mendapati ketiga-tiga suspek positif dadah jenis methamphetamine dan 'tetrahydrocannibinol'.  Kes disiasat mengikut Seksyen 39B Akta Dadah Berbahaya (ADB) 1952.

(Kenderaan pacuan empat roda jenis Mitsubishi Triton antara barang rampasan menerusi serbuan)


Bunuh pengawal keselamatan, pemungut besi buruk ke tali gantung

IPOH, 27 Januari- Seorang pemungut besi buruk dijatuhi hukuman gantung sampai mati oleh Mahkamah Tinggi Ipoh selepas didapati bersalah membunuh pengawal keselamatan, lapan tahun lalu.  Hakim Datuk Anselm Charles Fernandis menjatuhkan hukuman tersebut terhadap R. Saravanan, 41 tahun selepas pihak pembelaan gagal menimbulkan keraguan munasabah di akhir kes pembelaan.  Mengikut pertuduhan, tertuduh telah melakukan pembunuhan dengan menyebabkan kematian ke atas K. Gobi Nathan, 44 tahun.  Saravanan didakwa melakukan kesalahan itu di belakang sebuah restoran, Laluan Klebang Restu 2, Medan Klebang Restu, Chemor antara pukul 12.00 tengah hari hingga 1.00 petang pada 5 Julai 2015.  Bagi perbuatan itu, tertuduh didakwa mengikut Seksyen 302 Kanun Keseksaan yang membawa hukuman mati mandatori jika sabit kesalahan.  Pendakwaan dikendalikan Timbalan Pendakwa Raya, Nurul Wahida Jalaluddin manakala tertuduh diwakili peguam, T. Vijayandran.

(Pesalah, R. Saravanan, 41 tahun diiringi dua anggota polis di perkarangan Mahkamah Tinggi Ipoh)

Seramai tujuh saksi pendakwaan dan lima saksi pembelaan telah dikemukakan sepanjang prosiding yang berlangsung sejak Disember 2021.  Media sebelum ini melaporkan seorang pengawal keselamatan ditemui mati dengan kesan tujuh tetakan di kepala dan kedua-dua belah tangan akibat diserang dua lelaki bersenjatakan parang di lorong Laluan Klebang Restu, Ipoh.  Mangsa yang berlumuran darah cuba melarikan diri berikutan penemuan kesan darah sejauh 80 meter dari lokasi mayat mangsa ditemui.


Peniaga didakwa atas tuduhan tuntutan palsu Perkeso

AYER KEROH, 26 Januari- Seorang peniaga mengaku tidak bersalah di Mahkamah Sesyen, di sini, atas tiga pertuduhan mengemukakan tuntutan palsu kepada Pertubuhan Keselamatan Sosial (Perkeso) bagi Program Penjana Kerja 2.0 berjumlah RM1.12 juta.  Tertuduh Mohd Eszahar Mansor, 38 tahun membuat pengakuan itu di hadapan Hakim Elesabet Paya Wan.  Bagi pertuduhan pertama, tertuduh didakwa dengan niat mempedaya Pegawai Perkeso dengan mengunci masuk “key-in” 19 pekerja Syarikat Eszahar Maju Enterprise melalui Sistem Penjana Kerjaya 1.0 yang mana mereka bukanlah pekerja syarikat terbabit pada 10 Oktober 2020.  Bagi pertuduhan kedua dan ketiga, tertuduh sekali lagi mengunci masuk “key-in” 49 dan 35 pekerja dalam Sistem Penjana Kerjaya 1.0 serta 2.0 yang mereka bukanlah pekerja syarikat terbabit pada 6 Oktober 2020 dan 21 April 2021 di Unit Pegawai Perkhidmatan Pekerjaan Perkeso Melaka.  Beliau dituduh melakukan kesalahan di bawah Seksyen 18 Akta Suruhanjaya Pencegahan Rasuah Malaysia (SPRM) 2009 (Akta 694) dan boleh dihukum di bawah Seksyen 24(2) akta yang sama.

Timbalan Pendakwa Raya Mohamad Azriff Firdaus Mohamad Ali mencadangkan jaminan sebanyak RM30,000 bagi ketiga-tiga pertuduhan selain memohon syarat tambahan iaitu tertuduh perlu melapor diri ke pejabat SPRM Negeri Sembilan sekali sebulan sehingga kes selesai.  Peguam tertuduh, Azrul Zulkifli Stork pula memohon agar tertuduh diberi jaminan rendah memandangkan pendapatannya hanya RM5,000 sebulan selain isteri masih menyambung pelajaran, menanggung dua anak masih bersekolah serta menjaga ibu bapa.


Polis rampas 36 mesin bitcoin bernilai hampir RM20,000

IPOH, 25 Januari- Polis menyerbu sebuah premis di sekitar Sitiawan semalam yang disyaki membuat penyambungan haram bekalan elektrik dan menjalankan aktiviti perlombongan mesin bitcoin membabitkan kerugian hampir RM20,000.Ketua Polis Daerah Manjung ACP Nor Omar Sappi berkata serbuan pada kira-kira 9.30 malam itu dilakukan dengan kerjasama juruteknik khas Tenaga Nasional Berhad (TNB) dan berjaya merampas 36 mesin bitcoin yang disyaki terbabit dalam kegiatan mencuri elektrik di daerah Manjung. "Kita telah buka kertas siasatan di bawah Seksyen 427 Kanun Keseksaan dan 37(1) Akta Bekalan Elektrik 1990 untuk siasatan oleh polis," katanya dalam satu kenyataan hari ini.Sementara itu, Ketua Polis Daerah Ipoh ACP Yahaya Hassan berkata pihaknya membuka satu kertas siasatan berhubung insiden pembakaran mercun dan bunga api secara besar-besaran di Simpang Pulai yang tular di media sosial Facebook.

(Ketua Polis Daerah Ipoh, ACP Yahaya Hassan)

Beliau berkata video berdurasi 13 minit 46 saat itu tular hingga menarik perhatian umum apabila kejadian dilakukan di atas jalan raya. "Semakan pihak polis mendapati kejadian berlaku pada 8 malam, 23 Jan lepas di Kampung Baru Simpang Pulai dan satu laporan polis telah dibuat berhubung insiden terbabit,” katanya.Menurut Yahaya kes disiasat mengikut Seksyen 7 Akta Bahan Letupan 1957 (Akta 207) dan Seksyen 286 Kanun Keseksaan.- BERNAMA


Jururawat, suri rumah didakwa perdagang bayi

IPOH, 25 Januari- Dua wanita mengaku tidak bersalah di Mahkamah Sesyen di sini, hari ini, atas pertuduhan memperdagangkan bayi, tiga tahun lalu.  Noor Azlina Mohd Nasir, 41 tahun yang bertugas sebagai jururawat di sebuah hospital di Alor Setar dan D. Murugamal, 52 tahun seorang suri rumah membuat pengakuan itu di hadapan Hakim Norashima Khalid selepas pertuduhan dibacakan secara serentak.  Mengikut pertuduhan, mereka secara bersama mencapai niat memperdagangkan seorang bayi perempuan berusia sembilan hari iaitu sejenis eksploitasi yang menyalahi undang-undang.  Mereka didakwa melakukan kesalahan itu di kawasan letak kenderaan berdekatan sebuah hospital swasta dalam daerah Manjung kira-kira pukul 12.00 tengah hari pada 18 Jun 2020.  Bagi kesalahan itu, kedua-dua tertuduh yang telah pun berkahwin didakwa mengikut Seksyen 14 Akta Antipemerdagangan Orang dan Anti Penyeludupan Migran 2007 dan dibaca bersama di bawah Seksyen 34 Kanun Keseksaan.  Jika sabit kesalahan, tertuduh boleh dikenakan hukuman penjara seumur hidup atau tidak kurang lima tahun dan boleh dikenakan sebatan.

(Dua wanita dihadapkan ke Mahkamah Sesyen di sini hari ini, atas pertuduhan memperdagangkan seorang bayi perempuan pada 2020 / FOTO BERNAMA)

Timbalan Pendakwa Raya, Evangelin Simon Silvaraj mencadangkan agar mahkamah mengenakan wang jaminan RM15,000 seorang.  Kedua-dua tertuduh yang diwakili Peguam Mohd Firdaus Mohd Farouk memohon mahkamah mengurangkan jaminan atas alasan Noor Azlina mempunyai lima anak manakala Murugamal menghidap sakit jantung dan kencing manis.  Mahkamah kemudiannya membenarkan jaminan RM10,000 setiap seorang dengan seorang penjamin dan menetapkan 24 Februari depan untuk sebutan semula kes.


78 individu ditahan termasuk seorang warga asing bergelar doktor

(Suspek wanita antara yang ditahan dalam serbuan Operasi Khas di tiga buah pusat hiburan sekitar Kluang dan Batu Pahat malam tadi/FOTO Polis Johor)

JOHOR BAHRU, 22 Januari - Polis merampas pelbagai jenis dadah bernilai kira-kira RM261, 780 menerusi operasi khas di tiga buah pusat hiburan di sekitar Kluang dan Batu Pahat, di sini, pada malam tadi.Dadah yang dirampas dalam operasi ini boleh digunakan seramai 15, 206 orang penagih.Ketua Polis Johor, Datuk Kamarul Zaman Mamat berkata hasil daripada operasi yang dijalankan, seramai 78 individu ditahan terdiri daripada 55 lelaki dan 15 wanita warga tempatan termasuk tiga lelaki dan lima wanita warga asing berusia 16 hingga 68 tahun."Pada masa sama dua lelaki tempatan berumur 25 hingga 33 tahun termasuk wanita warga asing bergelar doktor berusia 32 tahun telah ditangkap yang merupakan pembekal dadah ke pusat hiburan terbabit," katanya menerusi kenyataan pada Ahad.Menurut beliau, dua daripada pusat hiburan terbabit gagal mengemukakan lesen perniagaan dan hiburan yang sah.Manakala sebuah pusat hiburan didapati beroperasi lebih masa daripada yang dibenarkan oleh pihak berkuasa tempatan."Hasil saringan ujian air kencing, mendapati 68 individu positif dadah jenis tetrahydrocannabinol (THC), methamphetamine dan ketamine terdiri daripada 49 lelaki dan 19 perempuan," katanya.

(Antara suspek yang ditahan dalam serbuan operasi khas malam tadi/FOTO Polis Johor)

Pihaknya juga telah menyita sebuah kenderaan dan wang tunai berjumlah RM312.000.Jumlah keseluruhan nilai rampasan dadah dan sitaan bagi operasi ini adalah RM408, 015.65."Kesemua suspek telah direman selama enam hari bermula semalam hingga 26 Januari ini untuk siasatan lanjut di bawah akta Dadah Berbahaya 1952, Akta Imigresen 1959/63 dan Enakmen Hiburan dan Tempat-Tempat Hiburan Johor 4/98," tambahnya lagi.

(Pelbagai jenis dadah dan wang tunai rampasan dalam serbuan di tiga buah premis pusat hiburan malam tadi/FOTO Polis Johor)


Suri rumah ditipu kononnya terima Bantuan Prihatin, rugi RM98,670

ALOR GAJAH, 20 Januari- Seorang suri rumah rugi RM98,670 selepas terpedaya penipuan panggilan telefon kononnya terpilih menerima Bantuan Prihatin.Ketua Polis Daerah Alor Gajah Supt Arshad Abu berkata ia bermula apabila wanita berusia 42 tahun itu menerima panggilan pada 25 Dis lepas dari seorang suspek yang mendakwa dari sebuah syarikat telekomunikasi dan memaklumkan pengadu terpilih menerima bantuan berkenaan.Beliau berkata suspek kemudian mengarahkan wanita itu mengisi maklumat dalam satu pautan yang diberikan sebelum disambung ke satu laman sesawang, yang kemudiannya meminta maklumat mengenai kata laluan perbankan secara dalam talian serta tarikh luput kad ATM serta CVC (Card Verification Code) bank.Dalam satu kenyataan di sini hari ini katanya wanita itu menyedari ditipu selepas siasatannya mendapati wangnya dipindahkan ke beberapa jenis akaun tidak dikenali menerusi lapan transaksi.Arshad berkata wanita itu kemudiannya membuat laporan polis dua hari lepas di Balai Polis Alor Gajah dan kes disiasat di bawah Seksyen 420 Kanun Keseksaan kerana menipu.Beliau turut menasihatkan orang ramai agar tidak menekan sebarang pautan diberikan oleh individu tidak dikenali dan memberi maklumat butiran peribadi bagi untuk mengelak pancingan data.- BERNAMA

(Ketua Polis Daerah Alor Gajah Supt Arshad Abu)


Suspek bunuh samun warga emas ada tiga rekod jenayah

(Lokasi kejadian di Kampung Pulai Darat, Jasin)

JASIN, 21 Januari- Seorang warga emas maut selepas dipercayai disamun oleh seorang lelaki yang memecah masuk rumahnya di Kampung Pulai Darat, Jasin awal pagi tadi.  Dalam kejadian kira-kira pukul 2.00 pagi itu, mangsa Misah Md Amin, 91 tahun ditemui dalam keadaan terbaring di bahagian dapur rumahnya.  Pemangku Ketua Polis Daerah Jasin, Asisten Superintendan Mohd Fadzli Othman ketika dihubungi berkata, pihaknya menerima maklumat kira-kira pukul 3.54 pagi berhubung kejadian daripada jiran mangsa.  Hasil pemeriksaan, warga emas berkenaan disahkan meninggal dunia di lokasi kejadian.  Mayat dihantar ke Hospital Jasin bagi proses bedah siasat.  Motif kejadian serta punca kematian masih dalam siasatan.  Sementara itu, bertindak atas maklumat, pihak polis berjaya menahan suspek kira-kira enam jam kemudian di kawasan berhampiran.  Berdasarkan semakan, suspek mempunyai tiga rekod lampau berhubung kes rompak dan samun. Suspek ditahan mengikut Seksyen 302 Kanun Keseksaan.


Tiga individu mengaku tidak bersalah buat tuntutan palsu Program Penjana Kerjaya 2.0

AYER KEROH, 20 Januari- Tiga pemilik syarikat mengaku tidak bersalah di Mahkamah Sesyen, Ayer Keroh, atas tiga tuduhan mengemukakan dokumen palsu.  Ia masing-masing bagi menuntut insentif di bawah Program Penjana Kerjaya 2.0 (PENJANA), Pertubuhan Keselamatan Sosial (PERKESO) berjumlah sebanyak RM136,100 ringgit dua tahun lalu.  Ketiga-tiga tertuduh, Siti Marzila Daud, 46 tahun, Siti Nor Sofwah Ahmad, 26 tahun, dan Nick Farhan Zakiran Mahadi, 30 tahun, membuat pengakuan itu sejurus kesemua pertuduhan dibacakan jurubahasa mahkamah di hadapan Hakim Elesabet Paya Wan.  Mengikut pertuduhan, Marzila yang juga pemilik kedai kek berdepan tuduhan memperdaya Perkeso dengan mengemukakan dokumen mengandungi pernyataan palsu dalam borang Pengesahan Pekerja Program Insentif untuk menuntut insentif di bawah Penjana 2.0 berjumlah RM50,000 kepada seorang ejen Perkeso, M. Nittiya.  Tertuduh didakwa mengemukakan nama pekerja baharu dalam dokumen berkenaan sedangkan nama tersebut bukan pekerja syarikatnya.  Perbuatan didakwa dilakukan di Wisma Perkeso, Pusat Dagangan Antarabangsa Melaka, MITC, Ayer Keroh pada 8 Mac 2021.  Sementara itu, Siti Nur Sofwah yang juga pemilik sebuah syarikat minuman teh dan Nick Farhan Zakiran sebagai pemilik syarikat kejuruteraan, masing-masing berdepan dengan satu pertuduhan, melakukan perbuatan sama di tempat sama.  Siti Nur Sofwah didakwa membuat tuntutan palsu berjumlah RM41,000 pada pada 23 Mac 2021 manakala Nick Farhan Zakiran berjumlah RM45,100 pada 16 April 2021.  Kesemua mereka didakwa di bawah Seksyen 18 / 24 Akta Suruhanjaya Pencegahan Rasuah Malaysia, SPRM, 2009.  Hakim Elesabet membenarkan Mazila diikat jamin sebanyak RM15,000 manakala Siti Nur Sofwah dan Nick Farhan Zakiran masing-masing sebanyak RM12,000. Kesemua tertuduh diperintah melapor diri di pejabat SPRM pada minggu pertama setiap bulan, menyerahkan dokumen perjalanan kepada mahkamah dan dilarang mengganggu saksi pendakwaan.  16 Februari depan ditetapkan sebagai tarikh sebutan semula kes.


Polis tumpaskan sindiket rokok seludup, seleweng diesel bersubsidi

(Ketua Polis Daerah Kuala Langat, Supt Ahmad Ridhwan Mohd Nor @ Saleh (kanan) menunjukkan gambar penyeludupan minyak diesel dan penyeludupan rokok pada sidang akhbar di Ibu Pejabat Polis Daerah (IPD) Kuala Langat/BERNAMA)

BANTING, 19 Januari- Polis berjaya mematahkan sindiket penyelewengan minyak diesel bersubsidi dan minyak hitam serta pengedaran rokok seludup melibatkan rampasan bernilai jutaan ringgit hasil dua operasi berasingan yang dilaksanakan pada minggu ini.Ketua Polis Daerah Kuala Langat, Supt Ahmad Ridhwan Mohd Nor @ Saleh berkata bagi kes pertama, pihaknya merampas 32,400 liter minyak diesel dengan anggaran nilai RM85,500 dan 183,400 liter minyak hitam bernilai RM137,550 di sebuah gudang di Jalan Klang Banting, Kampung Sungai Jarom, di sini, Isnin lalu.“Semasa serbuan dijalankan menerusi Op Taring, didapati sekumpulan lelaki sedang membuat aktiviti pemindahan minyak diesel bersubsidi dari lori lima tan ke lori tangki lain di dalam premis berkenaan,” katanya pada sidang media, di sini. Katanya, hasil serbuan tersebut tiga lelaki tempatan dan seorang lelaki warga India ditahan serta membuat rampasan dan sitaan bernilai RM8.4 juta termasuk tiga buah lori tangki dan sebuah lori, empat unit pam penyedut minyak pelbagai jenama bersama hos getah serta 100 tangki intermediate bulk container (IBC) dan premis. Beliau berkata kes disiasat mengikut Seksyen 21 Akta Kawalan Bekalan 1961; Seksyen 34(b) Akta Kualiti Alam Sekeliling 1974 dan Seksyen 6 (1)(c) Akta Imigresen 1959/63.Dalam kes berlainan, Ahmad Ridhwan berkata pihaknya telah melakukan rampasan rokok seludup pelbagai jenama sebanyak 2,094 karton dalam satu serbuan di sebuah rumah teres dua tingkat di Bandar Rimbayu, di sini, semalam.Beliau berkata risikan yang dibuat menerusi Op Kontraban telah dibuat sejak sebulan lalu, sebelum rumah berkenaan diserbu kira-kira jam 12.30 tengah hari.

(Ketua Polis Daerah Kuala Langat, Supt Ahmad Ridhwan Mohd Nor @ Saleh (dua, kiri) menunjukkan pelbagai jenis rokok yang diseludup pada sidang akhbar di Ibu Pejabat Polis Daerah (IPD) Kuala Langat/BERNAMA)

Katanya, hasil serbuan mendapati pelbagai jenis rokok dipercayai tidak bercukai disimpan dalam rumah berkenaan yang dijadikan stor simpanan rokok sebelum diedar ke kedai-kedai runcit di sekitar Lembah Klang.“Hasil rampasan terhadap rokok dan kereta suspek dianggar bernilai kira-kira RM500,000,” katanya.Ahmad Ridhwan berkata susulan serbuan terbabit, seorang suspek lelaki tempatan berusia 30-an direman selama enam hari hingga 24 Jan ini untuk membantu siasatan dan kes disiasat mengikut Seksyen 135, Akta Kastam 1967. -BERNAMA


Polis Sabah rampas makanan sejuk beku diseludup lebih RM30 juta

KOTA KINABALU, 18 Januari- Polis merampas barangan makanan sejuk beku yang dianggar bernilai lebih RM33.68 juta di gudang penyimpanan sekitar Kota Kinabalu dan Papar dalam serbuan menerusi Op Kontrabandari 4 hingga 16 Januari lepas.Pesuruhjaya Polis Sabah Datuk Idris Abdullah berkata antara barangan makanan sejuk beku yang dipercayai diseludup masuk ke Sabah dan tidak mempunyai logo halal yang dirampas itu adalah ayam, beberapa bahagian ayam, nugget, sosej serta ikan.Beliau berkata polis turut menahan 33 lelaki warga tempatan dan seorang lelaki warga Indonesia berumur antara 19 hingga 51 tahun dipercayai terlibat dengan sindiket pengedaran dan penjualan barangan makanan sejuk beku di Sabah."Operasi dijalankan apabila terdapat maklumat mengenai kegiatan penyeludupan barangan sejuk beku yang tidak dibayar cukai dan gagal mempamerkan logo halal pada barangan berkenaan,"  katanya ketika dihubungi pemberita di sini hari ini.

(Pesuruhjaya Polis Sabah Datuk Idris Abdullah/BERNAMA)

Katanya polis juga telah mengenal pasti sembilan sindiket terlibat dalam kegiatan mengimport ayam sejuk beku tanpa kelulusan Jabatan Kastam Diraja Malaysia (JKDM) Sabah dan dipercayai telah aktif sejak 10 tahun lalu.Serbuan dijalankan oleh Bahagian Wildlife Crime Bureau, Perisikan dan Siasatan Khas Pasukan Gerakan Am (PGA) Briged Sabah bersama Jabatan Siasatan Jenayah (JSJ) Ibu Pejabat Polis Daerah (IPD) Penampang, JSJ IPD Papar, JKDM Sabah serta Jabatan Perkhidmatan Veterinar Sabah, katanya. -BERNAMA


Kemuka tuntutan palsu RM110,000 tiga peniaga mengaku tidak bersalah

(Tertuduh diiringi pegawai ketika meninggalkan kompleks mahkamah)

AYER KEROH, 17 Januari- Tiga peniaga mengaku tidak bersalah di Mahkamah Sesyen Ayer Keroh atas tuduhan mengemukakan dokumen palsu bagi menuntut insentif Program Penjana Kerjaya 2.0 Pertubuhan Keselamatan Sosial (PERKESO) berjumlah RM110,000 dua tahun lalu.  Tertuduh Darus Jidin 49 tahun; Kamaruddin Ab Kadir, 58 tahun serta Mohd Fahmi Fikri Mohd Nor 30 tahun membuat pengakuan itu dihadapan Hakim Elesabet Paya Wan. Darus yang merupakan pemilik Syarikat DJ Warisan Enterprise dituduh memperdaya PERKESO dengan mengemukan dokuman pernyataan palsu dalam borang Pengesahan Pekerja Program Insentif untuk menuntut insentif berjumlah RM46,400 kepada seorang ejen PERKESO, M.Nittiya pada 9 Mac 2021. Tertuduh didakwa mengemukakan nama pekerja baharu dalam dokumen berkenaan sedangkan nama tersebut bukan pekerja syarikatnya.  Kamaruddin didakwa membuat tuntutan palsu berjumlah RM23,800 ringgit pada pada 8 Mei 2021 manakala Mohd Fahmi Fikri berjumlah RM38,700 pada pada 29 Mei 2021.  Perbuatan dilakukan di Wisma Perkeso MITC, Ayer Keroh.  Kes dikendalikan Timbalan Pendakwa Raya SPRM, Irwan Shah Abdul Samat manakala kesemua tertuduh tidak diwakili peguam.  Hakim Elesabet membenarkan Darus diikat jamin sebanyak RM10,000 manakala Kamaruddin dan Mohd Fahmi Fikri masing-masing diikat jamin sebanyak RM8,000.  Ke semua tertuduh diperintah melapor diri di pejabat SPRM pada minggu pertama setiap bulan, menyerahkan dokumen perjalanan kepada mahkamah dan dilarang mengganggu saksi pendakwaan.  17 Februari depan ditetapkan sebagai tarikh sebutan semula kes.

(Tertuduh diiringi pegawai ketika tiba di mahkamah)


Wanita warga emas kerugian RM140,000 ditipu Macau Scam

IPOH, 17 Januari- Seorang warga emas mengalami kerugian RM140,000 selepas menjadi mangsa sindiket Macau Scam yang menyamar sebagai pegawai polis.Ketua Polis Daerah Manjung ACP Nor Omar Sappi berkata wanita berusia 66 tahun dan tidak bekerja itu membuat laporan polis semalam berhubung kejadian tersebut."Mangsa mendakwa menerima panggilan telefon daripada seorang wanita yang memperkenalkan diri sebagai pegawai polis bernama ‘Puan Rohani’ dengan mendakwa kononnya mangsa terlibat dalam kes penggubahan wang haram dan akan ditangkap. "Mangsa mendakwa telah ditipu oleh suspek sejak Oktober hingga Disember tahun lalu dan apabila membuat semakan semalam mendapati wang dalam akaun banknya telah berkurangan," katanya dalam kenyataan hari ini.Nor Omar berkata modus operandi sindiket itu ialah meminta mangsa memindahkan wang daripada akaun Tabung Haji ke akaun bank mangsa dan menyerahkan maklumat bank kepada suspek.

(Ketua Polis Daerah Manjung ACP Nor Omar Sappi/BERNAMA)

"Suspek telah bertindak memindahkan wang di dalam akaun mangsa ke dalam akaun individu yang tidak dikenali," katanya.Dalam pada itu, Nor Omar berkata sebanyak RM2.4 juta membabitkan 87 kes Macau Scam direkodkan di daerah Manjung sepanjang tahun lepas."Polis mendapati antara modus operandi penipuan Macau Scam adalah suspek menghubungi mangsa dengan menyamar sebagai penguat kuasa, polis, LHDN (Lembaga Hasil Dalam Negeri), SPRM (Suruhanjaya Pencegahan Rasuah Malaysia), mahkamah, institusi kewangan atau syarikat perkhidmatan."Orang ramai diingatkan supaya tidak melayan panggilan telefon oleh individu yang tidak dikenali selain  tidak mendedahkan maklumat perbankan kepada mana-mana pihak," katanya. -BERNAMA


Insiden samun guru besar, polis jalankan siasatan menyeluruh

KAJANG, 17 Januari- Polis Kajang akan menjalankan siasatan menyeluruh berkaitan insiden samun melibatkan seorang guru besar di Pekan Semenyih, Isnin lalu.Ini bertujuan mengenal pasti sekiranya terdapat unsur-unsur kecuaian atau pembabitan 'orang dalam'.Ketua Polis Daerah Kajang, Asisten Komisioner Mohd Zaid Hassan berkata, guru besar berkenan telah memberi kenyataan bagi membantu siasatan.Pihaknya turut meneliti rakaman kamera litar tertutup di lokasi kejadian bagi mengenal pasti individu yang keluar dan masuk dari bank berkenaan.

(Ketua Polis Daerah Kajang, Asisten Komisioner Mohd Zaid Hassan)

"Kita tengok dari semua sudut, mungkin ada orang dalam atau ada kecuaian, ada unsur-unsur lain, kita ada siasat dari semua segi. Setakat ini, guru itu berkata telah sepuluh tahun di sekolah sebelum ini, tidak pernah berlaku. Itu antara alasan yang diberikan", katanya.Beliau berkata demikian pada sidang media selepas melancarkan Op Selamat 19/13 sempena Tahun Baru Cina 2023 Peringkat Ibu Pejabat Polis Daerah.Isnin lalu, seorang guru besar dilaporkan disamun selepas mengeluarkan wang tunai bagi bantuan awal persekolahan berjumlah RM109,000.00 di Beranang, Selangor.


Cubaan seludup diesel dipatahkan KPDN P. Pinang, lelaki tempatan ditahan

(Penguatkuasa memeriksa tangki yang diubah suai)

BUKIT MERTAJAM, 17 Januari- Kementerian Perdagangan dalam Negeri dan Kos Sara Hidup (KPDN) Pulau Pinang menahan seorang lelaki tempatan bersama sebuah ‘motolori bonded’ ketika sedang menyeludup minyak diesel.  Serbuan dijalankan kira-kira pukul 1.50 petang semalam di sebuah stesen minyak dekat Bukit Mertajam.  Menurut Pengarah KPDN Pulau Pinang, S. Jegan, serbuan dibuat setelah mendapati lori terbabit berada dalam keadaan mencurigakan.  Hasil serbuan, sebanyak 3,200 liter minyak diesel ditemui di dalam enam unit tangki yang telah diubahsuai pada lori berkenaan.  KPDN kemudian menyita lori terbabit, minyak diesel, motor pump dan set hos, sebuah telefon bimbit dan wang tunai.  Keseluruhan sitaan terbabit dianggarkan bernilai lebih RM29,000. Lelaki berkenaan direman dua hari bagi membantu siasatan. Kes disiasat mengikut Akta Kawalan Bekalan 1961.

(Kenderaan jenis 'motolori bonded' yang digunakan untuk menyeludup diesel)


Peniaga mengaku tidak bersalah perdagang lima warga Indonesia

BUTTERWORTH, 17 Januari- Seorang peniaga mengaku tidak bersalah di Mahkamah Sesyen, di sini atas lima pertuduhan memperdagang empat lelaki dan seorang wanita warga Indonesia berusia antara 30 hingga 40 tahun pada Disember tahun lepas.Ng Eng Lee, 36, didakwa melakukan perbuatan itu di sebuah premis di Pusat Perniagaan Seri Juru dan sebuah rumah di Taman Seri Juru, Bukit Mertajam antara 2 pagi hingga 3.05 petang 22 Disember 2022.Dia didakwa mengikut Seksyen 12 Akta Anti Pemerdagangan Orang dan Anti Penyeludupan Migran (ATIPSOM) 2007 yang membawa hukuman maksimum penjara 20 tahun serta boleh dikenakan denda.Timbalan Pendakwa Raya Qatrin Nada Harun tidak menawarkan sebarang jaminan manakala peguam Benjamin Tan Yi Bin memohon agar Ng dibenar diikat jamin atas alasan tiada risiko tertuduh melarikan diri dan telah memberi kerjasama yang baik sepanjang siasatan dijalankan.

Hakim Noor Aini Yusof membenarkan Ng diikat jamin RM50,000 dengan seorang penjamin dan mengenakan syarat tambahan iaitu tertuduh perlu menyerahkan pasport kepada mahkamah sebelum menetapkan 21 Feb depan untuk sebutan semula kes. -BERNAMA


Guru besar hilang wang bantuan awal persekolahan RM109,000

KUALA LUMPUR, 17 Januari- Seorang guru besar kehilangan wang bantuan awal persekolahan berjumlah RM109,000 selepas dilarikan individu yang memecah tingkap kenderaannya, di Semenyih, dekat sini, semalam.Ketua Polis Daerah Kajang ACP Mohd Zaid Hassan berkata pihaknya menerima laporan kejadian berkenaan pada pukul 12.17 tengah hari daripada lelaki berusia 50 tahun itu.“Siasatan awal polis mendapati mangsa telah mengeluarkan wang berkenaan daripada sebuah bank di Kampung Baru Semenyih kira-kira pukul 10.00 pagi dan memasukkannya di dalam sebuah beg. Mangsa kemudian meletakkan beg berkenaan di tempat duduk penumpang hadapan keretanya,” katanya dalam kenyataan di sini, malam tadi.Mohd Zaid berkata mangsa yang bertugas di sebuah sekolah rendah di Semenyih, kemudian meninggalkan keretanya dan pergi ke kedai makan untuk membeli minuman.

(Ketua Polis Daerah Kajang, ACP Mohd Zaid Hassan)

Namun sekembalinya ke kereta, mangsa mendapati tingkap di bahagian kanan penumpang belakang telah dipecahkan dan beg yang berisi wang telah dicuri.Mohd Zaid berkata usaha mengesan suspek sedang giat dijalankan dan kes disiasat mengikut Seksyen 379 Kanun Keseksaan dan individu yang mempunyai maklumat mengenai kejadian itu boleh menghubungi balai polis berhampiran.


Polis Perak lanjutkan tempoh reman dua beradik terlibat kes dadah

IPOH, 16 Januari- Reman ke atas dua beradik lelaki yang ditahan ketika sedang asyik memproses dadah dalam satu serbuan di sebuah rumah di Kampar minggu lepas, dilanjutkan empat hari lagi.Ketua Polis Perak, Datuk Seri Mohd Yusri Hassan Basri berkata reman kedua-dua suspek disambung sehingga Jumaat ini bagi membantu siasatan di bawah Seksyen 39B Akta Dadah Berbahaya 1952.9 Januari lalu, kedua-dua suspek berusia 44 dan 45 tahun itu ditahan ketika sedang leka memasak dan memproses dadah dalam serbuan.Turut dirampas pelbagai jenis dadah antaranya syabu dan heroin bernilai lebih RM665,000.Serbuan dibuat hasil risikan pihak polis dan maklumat orang awam.Siasatan mendapati rumah tersebut dijadikan makmal memproses dadah sejak Disember lepas untuk kegunaan pasaran tempatan.

(Ketua Polis Perak, Datuk Seri Mohd Yusri Hassan Basri menunjukkan barang rampasankes terbabit kepada pemberita yang hadir dalam sidang media, hari ini)


Lelaki dicekup selepas dua hari ragut wanita

(Suspek ragut di tepi jalan Lorong Selamat didapati positif dadah jenis syabu dan mempunyailima rekod jenayah lampau/FB PDRM Pulau Pinang )

GEORGETOWN, 15 Januari- Seorang lelaki ditahan selepas disyaki meragut beg tangan milik seorang wanita di tepi jalan di Lorong Selamat di sini pada Khamis lalu.Ketua Polis Daerah Timur Laut, Asisten Komisioner Soffian Santong berkata, suspek berusia 37 tahun itu ditahan oleh sepasukan polis dari Ibu Pejabat Polis Daerah (IPD) Timur Laut di kawasan Simpang Ampat, Seberang Perai Selatan pada pukul 12.15 tengah malam, Sabtu."Hasil ujian saringan air kencing mendapati, suspek positif dadah jenis syabu. Suspek juga mempunyai lima rekod jenayah lampau."Kita merampas beberapa barangan antaranya dua buah telefon bimbit, baju, topi keledar, tiga kad bank dan wang tunai."Motosikal jenis Yamaha Lagenda juga disita untuk tujuan siasatan."Suspek juga terlibat dengan dua kes samun ragut di bandar ini bagi tahun ini," katanya dalam satu kenyataan.Tambah Soffian, suspek kini direman lima hari sehingga 18 Januari ini untuk siasatan mengikut Seksyen 394 Kanun Keseksaan kerana menyamun dengan mendatangkan kecederaan.Dalam kejadian itu, mangsa cedera di tangan kanan dan mengalami kerugian dianggarkan sebanyak RM2,800.Kejadian tersebut turut tular di media sosial menerusi perkongsian dalam Facebook 我们是马来西亚人 We are Malaysians.

(Barangan yang dirampas daripada suspek. Suspek direman lima hari untuk bantu siasatan/FB PDRM Pulau Pinang)


NSRC bertindak lebih segera, sekat scammer 'sedut' duit mangsa - PDRM

KUALA LUMPUR, 14 Januari- Pusat Respons Scam Kebangsaan atau Nasional Scam Response Centre (NSRC) yang ditubuhkan Polis Diraja Malaysia (PDRM) bertujuan membantu mangsa penipuan siber daripada terus menanggung kerugian akibat pengeluaran wang tanpa sekatan.Setiausaha Polis Malaysia, Datuk Noorsiah Mohd Saaduddin berkata, mangsa boleh menghubungi NSRC melalui talian 997 yang beroperasi setiap hari bermula dari pukul 8.00 pagi hingga 8.00 malam.Noorsiah berkata, melalui panggilan itu, pihaknya akan bertindak segera dengan membekukan akaun bank mangsa bagi menyekat aktiviti pengeluaran wang yang dilakukan penjenayah siber."Mangsa penipuan juga perlu membuat laporan polis dan laporan kepada pihak bank berkaitan untuk tindakan lanjut," katanya menerusi kenyataan hari ini.Tambah beliau, NSRC merupakan insiatif bersama beberapa agensi kerajaan yang berkaitan dalam menangani kes jenayah siber dengan lebih berkensan dan bersepadu."PDRM ingin memaklumkan bahawa penubuhan NSRC sepertimana yang diumumkan oleh Jabatan Perdana Menteri pada 14 Oktober 2022 adalah bertujuan membantu mangsa penipuan siber agar bertindak segera daripada terus menangung kerugian akibat pengeluaran wang tanpa sekatan," katanya.Dalam pada itu, Noorsiah mengingatkan orang ramai agar berhati-hati dalam menyalurkan maklumat berkaitan perbankan peribadi kepada mana-mana pihak.


Polis tahan lelaki dan wanita terlibat kes khianat api dan simbah cat

JOHOR BAHRU, 12 Januari - Dua lelaki dan seorang wanita dipercayai terlibat dalam kes khianat api dan simbah cat di sekitar Kulai, Selasa lepas, ditahan.Ketua Polis Daerah Kulai Superitenden Tok Beng Yeow dalam kenyataan berkata suspek berusia lingkungan 25 hingga 43 tahun itu, ditahan dalam tiga serbuan berasingan di lokasi berbeza di Seri Alam dan Johor Bahru, sekitar pukul 9.00 pagi hingga 2.30 petang.Dalam serbuan di premis kediaman dan tepi jalan tersebut, polis turut merampas sebuah motosikal dan beberapa peralatan yang digunakan bagi kegiatan khianat dengan api dan simbah cat."Soal siasat awal ke atas kesemua yang ditangkap mengakui telah mengambil upah membaling cat dan ‘molotov cocktail’ (bom petrol) di sekitar kawasan Kulai."Siasatan lanjut masih dijalankan bagi menyiasat penglibatan mereka dalam lain-lain kes jenayah di dalam dan luar daerah Kulai," katanya.Tok berkata kesemua mereka mengaku menerima upah sebanyak RM1,300 seorang untuk membaling cat di dua alamat serta membaling molotov cocktail di satu alamat.

Beliau berkata kesemua mereka tiada rekod jenayah dan kini direman enam hari bermula semalam untuk siasatan lanjut.Kes disiasat mengikut Seksyen 435 Kanun Keseksaan dan Seksyen 427 akta sama.


Kad ATM dicuri penjaga, pesara rugi hampir RM50,000

KUALA LUMPUR, 10 Januari- Polis menahan seorang lelaki warga Filipina kerana disyaki menipu dengan menggunakan kad bank seorang pesara untuk membeli pelbagai barangan kemas di platform pembelian dalam talian.Ketua Polis Daerah Brickfields, ACP Amihizam Abdul Shukor berkata, suspek berumur 37 tahun itu, yang juga penjaga kepada pesara yang mempunyai masalah kesihatan, mengaku membuat 19 transaksi bagi pembelian gelang tangan emas, ‘gold bar’ dan rantai emas ditahan di Persiaran Zaaba, Taman Tun Dr Ismail dekat sini, Selasa lepas.Beliau berkata warga emas berusia 85 tahun itu menyedari telah ditipu suspek setelah membuat semakan terperinci terhadap penyata bank akaun miliknya di cawangan bank tempatan di Taman Tun Dr Ismail pada 20 Disember lepas.

Amihizam berkata suspek telah menjual barangan terbabit di sekitar ibu negara dan wang hasil jualan telah dibelanjakan untuk kegunaan peribadinya.“Suspek telah ditahan reman selama tujuh hari bagi siasatan lanjut mengikut Seksyen 420 Kanun Keseksaan kerana menipu,” katanya.


(Semalam, mereka ditahan di pejabat SPRM Johor antara jam 8.30 malam hingga 9.30 malam selepas hadir memberi keterangan)

JOHOR BAHRU, 9 Januari- Bekas pengerusi dan bekas bendahari sebuah pertubuhan bukan kerajaan (NGO) direman tujuh hari bagi membantu siasatan kes tuntutan palsu melibatkan jabatan kerajaan bernilai lebih RM11,000, dua tahun lalu.  Perintah reman dikeluarkan Majistret Mohd Zulhilmi Ibrahim selepas membenarkan permohonan pegawai penyiasat Suruhanjaya Pencegahan Rasuah Malaysia (SPRM) Johor. Bekas pengerusi bergelar Datuk berusia 47 tahun dan bekas bendahari berusia 43 tahun tiba di perkarangan mahkamah pada 9.20 pagi dengan berpakaian lokap berwarna jingga dan tangan bergari.  Semalam, mereka ditahan di pejabat SPRM Johor antara pukul 8.30 malam hingga 9.30 malam selepas hadir memberi keterangan.  Menurut SPRM, kedua-dua suspek disyaki mengemukakan tuntutan palsu kepada sebuah jabatan kerajaan yang berpusat di daerah ini bagi kerja pembekalan program rawatan dan pemulihan.

(Bekas pengerusi, bekas bendahari NGO disiasat kes tuntutan palsu jabatan kerajaan)


Lelaki terima ugutan akibat maki hamun rakan serumah

KLANG, 8 Januari- Akibat memaki hamun rakan serumah yang lewat menghantarnya ke tempat kerja, seorang operator kilang menerima ugutan daripada sekumpulan lelaki bersenjatakan besi dalam kejadian di Jalan Batu Nilam 13, Bandar Bukit Tinggi 1, Klang, di sini pada Jumaat.Ketua Polis Daerah, Klang Selatan, Asisten Komisioner Cha Hoong Fong berkata, kejadian berlaku kira-kira pukul 1.30 pagi ketika mangsa berada dalam bilik sewanya."Mangsa didatangi lima lelaki yang bertindak membuka pintu bilik dengan agresif dengan salah seorang suspek membawa sebatang besi dan cuba untuk memukul mangsa."Namun, mangsa sempat menolak suspek keluar dan mengunci pintu bilik serta menghubungi polis untuk mendapatkan bantuan," katanya dalam kenyataan.Katanya, susulan kejadian, serbuan dijalankan sepasukan polis dari Cawangan Kereta Peronda, Ibu Pejabat Polis Daerah (IPD) Klang Selatan kira-kira pukul 1.35 pagi di lokasi kejadian."Dua lelaki warga tempatan berumur 23 dan 26 tahun berjaya ditahan, manakala tiga lagi rakan suspek melarikan diri."Polis turut merampas sebatang besi yang digunakan suspek semasa kejadian," katanya.Menurutnya, punca kejadian disebabkan suspek tidak berpuas hati kerana mangsa mengeluarkan perkataan kurang sopan dan maki hamun akibat lambat menghantarnya ke tempat kerja pada hari sebelum kejadian."Siasatan dijalankan mendapati suspek merupakan pemandu van kilang yang ditugaskan untuk mengambil dan menghantar pekerja kilang termasuk mangsa."Semakan rekod mendapati kedua-dua suspek tidak mempunyai sebarang rekod lampau," katanya.Ujar Hoong Fong, kedua-dua suspek direman empat hari bagi siasatan lanjut di bawah Seksyen 506 Kanun Keseksaan."Usaha mengesan tiga lagi suspek sedang giat dilakukan," katanya.


Tular kemalangan: Lima larikan diri lintas lebuh raya, polis sahkan kereta curi

(Rakaman video tular memaparkan beberapa individu berlari di tengah-tengah Lebuhraya Damansara-Puchong pada Jumaat/Facebook YK Kok)

PUCHONG, 8 Januari- Lima individu terdiri daripada tiga lelaki dan dua wanita diburu polis susulan tular rakaman mereka melarikan diri melintasi Lebuhraya Damansara-Puchong (LDP), di sini selepas kenderaan disyaki kereta curi yang dinaiki mereka terlibat dalam kemalangan pada Jumaat.Rakaman video kejadian itu tular selepas dikongsikan oleh seorang pengguna Facebook memaparkan beberapa individu keluar dari sebuah kereta jenis Proton Wira dan melarikan diri di tengah-tengah lebuh raya yang sedang sibuk.Ketua Polis Daerah Serdang, Asisten Komisioner A A Anbalagan berkata, tindakan kesemua suspek terbabit telah menyebabkan berlakunya satu lagi kemalangan melibatkan dua buah kenderaan lain."Kejadian berlaku pada 6 Januari jam lebih kurang pukul 8.45 malam melibatkan tiga buah kenderaan berhampiran pusat beli-belah IOI. Kemalangan berlaku apabila kereta suspek gagal menukar laluan lalu melanggar bahagian belakang dua buah kereta."Selepas kejadian perlanggaran itu, kereta suspek berhenti dan pemandu serta penumpang terdiri daripada tiga lelaki dan dua wanita melarikan diri ke seberang jalan arah bertentangan," katanya dalam kenyataan.Anbalagan berkata, kedua-dua pemandu yang terlibat dalam kemalangan tersebut pula telah membuat laporan dan tiada kecederaan dilaporkan, namun kenderaan masing-masing mengalami kerosakan di bahagian belakang.Katanya, hasil semakan mendapati kenderaan dinaiki suspek didaftarkan di Johor dan dilaporkan hilang di Pangsapuri Sri Meranti, Bandar Sri Damansara, Petaling Jaya 3 Januari lalu."Orang ramai yang mempunyai maklumat berkaitan kemalangan ini diminta tampil ke balai berhampiran bagi membantu siasatan bawah Seksyen 42(1) Akta Pengangkutan Jalan (APJ)," ujar beliau.


Diesel bersubsidi dirampas dalam stor belakang rumah

PADANG BESAR, 7 Januari- Kementerian Perdagangan Dalam Negeri dan Kos Sara Hidup (KPDN) Perlis menggempur sebuah rumah yang disyaki dijadikan stor penyimpanan bahan bakar bersubsidi diesel.Operasi jam 10.00 pagi semalam dijalankan susulan daripada risikan anggota KPDN sejak dua minggu lalu.Menurut Ketua Pegawai Penguatkuasa KPDN Negeri, Mohamad Amir Abdullah, hasil pemeriksaan di kawasan kediaman itu mendapati terdapat sebuah stor penyimpanan diesel di belakang rumah tersebut."KPDN merampas cecair diesel dengan kapasiti 3,380 liter, tong dram, 'jerry can', 'intermediate bulk containers (IBC) tank' dan pam minyak bersama hos getah dengan nilai keseluruhan berjumlah RM9,447."Seorang lelaki warga tempatan berusia lewat 20-an ditahan bagi membantu siasatan,"menurut kenyataan itu.Pihak KPDN Perlis akan meneruskan pemantauan bagi memastikan tiada mana-mana pihak mengambil kesempatan menjual diesel bersubsidi kepada kenderaan asing.

(Mohamad Amir berkata diesel bersubsidi dirampas dalam stor belakang rumah/KPDN)